title: Niall Quinn

text: Quinnin ikimuistoisin ottelu Cityn paidassa oli peli Derbyä vastaan 20. huhtikuuta 1991. Hän teki ensin maalin ja torjui sitten Dean Saundersin rangaistuspotkun jouduttuaan maalivahdiksi, kun Cityn veräjänvartija Tony Coton oli ajettu ensimmäisellä puoliajalla kentältä; tuohon aikaan joukkueet eivät yleensä nimenneet maalivahtia vaihtopelaajien joukkoon. Cityn 2–1 -voitto sinetöi samalla Derbyn putoamisen sarjasta .


title: Niall Quinn

text: Quinn pelasi uransa viimeiset vuodet, erittäin menestyksekkäät, Sunderlandissa, johon siirtyi kesällä 1996. Ensimmäisellä kaudellaan hän oli puoli vuotta sivussa samanlaisen polvivamman vuoksi, joka esti häneltä vuoden 1994 MM-kisat. Quinn muodosti tehokkaan hyökkäyskaksikon Kevin Phillipsin kanssa auttaen Sunderlandia nousemaan Valioliigaan ja myös menestymään siellä. Quinn sai kunnian tehdä ensimmäisen maalin Sunderlandin uudella Stadium of Light -stadionilla – entistä seuraansa Manchester Cityä vastaan – vuonna 1997. Hänestä tuli kaupungissa paikallinen legenda, jonka Koillis-Englannin urheilutoimittajat valitsivat sekä Sunderlandin että vuoden pelaajaksi 1999 hänen tehtyään 21 maalia Sunderlandin ennätyksellisellä 1. divisioonan (nykyinen mestaruussarja) voittokaudella. Quinn pelasi seurassa 220 ottelua ja teki 69 maalia. Hän lopetti uransa selkävaivojen vuoksi syksyllä 2002.


title: Niall Quinn

text: Quinn teki debyyttinsä Irlannin maajoukkueessa vuonna 1986. Hän pelasi maajoukkueessa kaikkiaan 92 ottelua tehden uuden Irlannin maajoukkueen maaliennätyksen, 21 maalia. Tuon ennätyksen rikkoi Robbie Keane lokakuussa 2004. Quinn pelasi vuosien 1990 ja 2002 MM-kilpailuissa vuoden 1994 kisojen jäätyä väliin polvivamman vuoksi. Quinn kuului Irlannin joukkueeseen myös vuoden 1988 EM-kilpailuissa, joissa hän pääsi kentälle vain kerran, vaihtopelaajana Irlannin voittaessa Englannin 1–0.


title: Niall Quinn

text: Quinn teki Irlannin tasoitusmaalin Hollantia vastaan vuoden 1990 MM-kisojen alkulohkon päätösottelussa varmistaen vihreäpaitojen jatkopaikan toiselle kierrokselle. Vuoden 2002 kisoissa Robbie Keane ohjasi hänen puskustaan Irlannin viime hetkien tasoitusmaalin Saksaa vastaan; kyseessä oli ainoa maali, jonka Saksa päästi ennen loppuottelua.


title: Niall Quinn

text: Quinnin johtama, kahdeksan irlantilaisen ja yhden englantilaisen liikemiehen ryhmä osti AFC Sunderlandin osake-enemmistön kesäkuussa 2006; hänet nimitettiin seuran puheenjohtajaksi heinäkuussa. Quinn toimi myös joukkueen managerina kauden 2006–2007 alussa, mutta heikko menestys, kuudesta ottelusta yksi voitto ja viisi tappiota, sai hänet lopettamaan managerin työt. Quinn nimesi tehtävään Roy Keanen, jonka johdolla Sunderland nousi kauden päätteeksi Valioliigaan. Quinn luopui puheenjohtajuudesta lokakuussa 2011.


title: Burnout (videopeli)

text: Burnout on Criterion Gamesin kehittämä ja Acclaimin julkaisema ajopeli. "Burnout"-pelisarjan ensimmäinen osa julkaistiin vuonna 2001 PlayStation 2:lle sekä seuraavana vuonna Nintendo GameCubelle ja Xboxille.


title: Burnout (videopeli)

text: "Burnoutiin" sisältyy melko pieni määrä autoja. Kokoelmaan kuuluu muun muassa lava-auto, Sedan ja pieni c-segmentin auto. Pelin radat perustuvat oikean maailman paikkoihin. Kolme radoista sijoittuu Yhdysvaltoihin (Route 66, New York ja Napan piirikunta), yksi Ranskaan (Pariisi) ja yksi Espanjaan (Costa del Sol).


title: Dancemob

text: Dancemob oli elektronisen tanssimusiikin erikoisohjelma, jota lähetettiin Radiomafiassa vuosina 1991–1998. Ohjelma alkoi syksyllä 1991, ja sitä juonsi Alex Nieminen. Dancemob tuli aluksi lauantai-iltaisin, mutta vaihtui vuonna 1993 perjantai-iltaan. Vuonna 1997 Dancemob siirtyi lauantai-iltaan ja viimeisenä lähetysvuotenaan se oli osa Tiistain tanssi-ilta -ohjelmakokonaisuutta. Ohjelman pituus näinä vuosina vaihteli kahdesta kolmeen tuntiin. Dancemobin sisällä oli erillisiä ohjelmaosuuksia, kuten Gilles Petersonin juontama A Thing Called Jazz, DJ Joken Technomix, Dave Dorrellin London Report ja Dr. Bob Jonesin Soul Surgery.


title: Dancemob

text: Dancemob oli etenkin house-musiikin ohjelma, mutta ohjelmassa kuultiin muitakin tanssimusiikin tyylilajeja kuten acid jazzia, trip hopia, rapia ja junglea. Dancemob sai vuonna 1997 rinnalleen toisen radio-ohjelman nimeltään Dancemob Lite, jota Nieminen myös juonsi. Ohjelma tuli aluksi lauantai-illassa, mutta vaihtui perjantai-iltaan, jossa pysyi Radiomafian viimeisille päiville asti. Dancemob Litessä soitettiin nimensä mukaisesti hieman kevyempää tanssimusiikkia, pääasiassa kuitenkin housea ja trancea.


title: Dancemob

text: Alex Niemisen lopettaessa vuoden 1998 lopulla radiotyöt, jatkui Dancemob Lite Kalle Miettisen juontamana. Ohjelman lähetysaika oli kello 21–23. Ohjelman kohteina olivat muun muassa Britannian tanssilista, kotimaan klubit ja muut tanssimusiikkitapahtumat sekä myös koti- ja ulkomaiset DJ:t. Ohjelmassa soitettiin myös demoja. Radiomafian muututtua YleX:ksi vuoden 2003 alussa Dancemob Lite loppui, ja Kalle sai oman ohjelmaosuuden Tiistain tanssi-illasta.


title: Dancemob

text: Dancemob on palannut hetkeksi ääneen vielä kesällä 2005 parituntisten "levylaukkulähetysten" muodossa. Tuolloin Nieminen soitti suosikkikappaleita omilta Dancemob-vuosiltaan, ja Miettinen puolestaan veti pari lähetystä, joissa soivat pääasiassa Dancemob Liten ja Tiistain tanssi-illan klassikot.


title: Rakenteen muodostuminen

text: Rakenteen muodostuminen tarkoittaa kosmologiassa siirtymistä alkuräjähdyksen jälkeistä, kosmisessa taustasäteilyssä havaittavasta, homogeenisesta ja isotrooppisesta kaikkeudesta epähomogeenisempaan suuntaan. Epähomogeenisuuden synty ja runsastuminen mahdollisti rakenteiden kuten galaksit ja tähdet muodostumisen.


title: American Le Mans Series

text: American Le Mans Series (ALMS) oli Pohjois-Amerikassa ajettava urheiluautosarja.


title: American Le Mans Series

text:
Sarjassa ajettiin neljässä luokassa: LMP1 ja LMP2 -luokkien "Le Mans Prototype" -prototyyppiautoilla sekä GT1 ja GT2 -luokkien "Gran Turismo" -urheiluautoilla. Säännöt olivat identtiset Le Mansin sääntöjen kanssa.
Kilpailujen pituudet vaihtelivat tunnin ja 40 minuutin mittaisista kilpailuista Le Mansin 24 tunnin ajon hengen mukaisiin 12 tunnin kestävyysajoihin.
American Le Mans Seriesin perusti vuonna 1999 liikemies Don Panoz. Vuonna 1998 hän järjesti yhdessä Le Mansin 24 tunnin ajon järjestävän seuran "Automobile Club de L'Ouestin" (ACO) kanssa yhteistyössä Road Atlantan radalla Petit Le Mans -kilpailun esikuvansa hengessä osana Professional SportsCar Racing -sarjaa. Seuraavana vuonna sarjan nimi muutettiin nykyiseksi ja käyttöön otettiin ACO:n säännöt. ALMS:n ja ACO:n yhteistyötä jatketaan yhä, ja ALMS-tallit ovat etusijalla pääsystä Le Mansin ajoihin.


title: American Le Mans Series

text: Vuonna 1999 sarjaan kuului kahdeksan kilpailua. Sarja käynnistyi Sebringin 12 tunnin ajoilla, ja päättyi Las Vegas Motor Speedwaylla ajettuun kilpailuun. Vuodeksi 2000 osakilpailujen määrä nousi kahteentoista, kaksi kilpailua ajettiin Euroopassa ja yksi Australiassa. Seuraavaksi kaudeksi Euroopan kilpailut poistuivat kalenterista, ja luotiin oma ELMS (European Le Mans Series) -kilpasarja, joka jäi lyhytikäiseksi (nyk. Le Mans Series). Alkuvuosina sarjan kilpailut käytiin lähinnä ovaaliratojen ja niiden sisäpuolelle tehtyjen mutkikkaiden rataosuuksien yhdistelmäradoilla, mutta viime aikoina kilpailuja on käyty myös varsinaisilla kilparadoilla kuten Laguna Secassa, Mosportissa, Road Atlantassa ja Sebringillä.


title: American Le Mans Series

text: Nykyisin mestaruussarjan kaksi parasta tallia saavat automaattisen osallistumisoikeuden seuraavan vuoden Le Mansin 24 tunnin ajoihin. Yksityistallit, joilla ei ole autotehtaiden tukea takanaan, kilpailevat lisäksi IMSA Cupista sekä kilpailukohtaisista palkinnoista. Nykyisin sarjaan osallistuvat autotehtaat ovat Audi (LMP1), Porsche, Acura (LMP2), Chevrolet (GT1), sekä Panoz, Ferrari ja Porsche (GT2). Aikaisemmin sarjassa ovat olleet mukana myös Aston Martin, BMW, Cadillac ja Chrysler tehdastallien muodossa.


title: American Le Mans Series

text: Vuodesta 2014 lähtien sarja tunnetaan nimellä United SportsCar Championship.


title: Burnout Legends

text: Burnout Legends on EA UK:n kehittämä ja Electronic Artsin vuonna 2005 julkaisema ajopeli. "Legends" on "Burnout"-pelisarjan viides osa, ja pelisarjan neljännen osan "Burnout Revenge"n PlayStation Portable -versio. Peli on samalla pelisarjan ensimmäinen PSP-peli. Peliä seurasi "Burnout Dominator", joka on pelisarjan toinen PSP:lle tehty peli.


title: Bend Over and Pray the Lord

text: Bend Over and Pray the Lord – The Heavy-Rock Album on hard rock -yhtye Lordin vuosina 1997-1999 äänittämä ensimmäinen studioalbumi. Albumi oli tarkoitus julkaista vuonna 1999, mutta julkaisu peruttiin Lordin silloisen levy-yhtiön, Anaconda Recordsin mentyä nurin. Lopulta albumin kappaleet ja kansivihko sisällytettiin alkuperäisinä yhtyeen 20-vuotisen uran kunniaksi 3. syyskuuta 2012 julkaistuun "Scarchives Vol. 1" -kokoelmalevyyn.


title: Bend Over and Pray the Lord

text: Yhtyeen kokoonpanoon ei albumin äänitysten aikaan kuulunut rumpalia, vaan albumilla käytettiin rumpukonetta. Mr. Lordi oli 1990-luvulla hakenut Esittävän säveltaiteen edistämiskeskukselta tukea albumin äänityksiä ja ”Get Heavy” -videon kuvauksia varten. Videon luonnoksissa yhtye soittaa metalliseinäisessä huoneessa, jossa on tulta, pommeja, verta vuotava diskopallo sekä naispuolisia kehonrakentajia hakkaamassa alasimia.


title: Bend Over and Pray the Lord

text: Yhtye aloitti levyn äänitykset 25. elokuuta 1997 Underground-studioilla Espoossa. Yhtye sai Esittävän säveltaiteen edistämiskeskukselta kymmenentuhatta markkaa levyn tekoon ”Inferno”-musiikkivideonsa perusteella. Studioaikaa oli käytössä sata tuntia, mutta kun se oli kulunut, äänitykset olivat vasta puolivälissä. Puolet ajasta oli mennyt tupakan poltteluun ja pizzan syömiseen.


title: Bend Over and Pray the Lord

text: Levyn äänitykset jatkuivat Helsingin Suutarilassa, Airamin vanhalla tehtaalla. Siellä Lordin laulajan, Mr. Lordin, tuttava Jussi Rovanperä tuli mukaan tekemään levyä. Alun perin oli tarkoitus, että Rovanperä tekisi levylle koneosuuksia ja miksaisi sen, mutta innostuttuaan Mr. Lordi ja Rovanperä tekivät melkein kaiken uusiksi. Levy siis äänitettiin käytännössä kahteen kertaan, ja se valmistui viimein keväällä 1999.


title: Bend Over and Pray the Lord

text: Albumin äänitysten aikoihin Suomessa ilmestyi metallimusiikkilehti nimeltä SuomiFinlandPerkele. Mr. Lordi oli haastatellut lehteen W.A.S.P.-yhtyeen Blackie Lawlessia sekä Udo Dirkschneideria. Yksi lehden tekijöistä oli Tony Kaleva, joka omisti levy-yhtiö Heart, Trust & Respect Recordsin. Tony lupasi julkaista albumin, mutta kuunneltuaan sen hän totesi, että albumi oli miksattava ja masteroitava uusiksi, ja hänen mielestään musiikki olisi voinut olla raskaampaakin. Esekin mielestä albumin teko oli kestänyt liian kauan, ja se katkaisi tukensa. Ilman sitä albumia ei saatu julkaistua.


title: Bend Over and Pray the Lord

text: Miettiessään albumille julkaisijaa Mr. Lordi muisti, että oli ollut tekemässä Tehosekoittimen ”Mun tähteni” -musiikkivideota. Tehosekoittimen kitaristi Ari Tiainen oli perustanut Levy-yhtiö -nimisen levy-yhtiön. Mr. Lordi soitti Hannu Kilkille, Tehosekoittimen basistille. Kilkki esitteli Lordi-yhtyeen Ari Tiaiselle, mutta Levy-yhtiön resurssit eivät riittäneet sen markkinoimiseen. Tiainen ryhtyi silti yhtyeen manageriksi.


title: Bend Over and Pray the Lord

text: Ari Tiaisen tuttava Kimmo Hirvonen oli perustamassa omaa levy-yhtiötä, Anaconda Recordsia. Tiainen ehdotti Mr. Lordille, että Anaconda Records voisi julkaista levyn, ja hän oli tästä innoissaan. Kuunneltuaan albumin Hirvonen pyysi yhtyettä tekemään sellaisen kappaleen, joka voisi soida radiossa, ja Mr. Lordi sävelsi albumille bonuskappaleen ”Get Heavy”.


title: Bend Over and Pray the Lord

text: Levynjulkaisukeikan oli tarkoitus olla 30. lokakuuta 1999. Elokuussa Mr. Lordin puhelin soi, kun hän oli juuri avaamassa painotalon ovea. Hirvonen ilmoitti, että Anaconda Records oli mennyt konkurssiin. Levy jäi näin julkaisematta.


title: Bend Over and Pray the Lord

text: Albumin kappaleet ja kansivihko julkaistiin alkuperäisinä vuonna 2012 osana yhtyeen Scarchives Vol. 1 -kokoelmalevyä. Albumin masteroi Mika Jussila. Scarchives Vol.1 -levyn kansivihkosta löytyy myös Mr. Lordin kirjoittama yksityiskohtainen kertomus Bend Over and Pray the Lord -albumin teosta.


title: Bend Over and Pray the Lord

text: Musiikki "Bend Over and Pray the Lordilla" on monimutkaista moniosaisin kappalein ja temponvaihteluin, ja rumpukoneiden ja syntetisaattoreiden osuus on suuri. Albumin tyyli muistuttaa huomattavasti White Zombie -yhtyettä, tosin Bend Over and Pray the Lordilla on enemmän melodioita.


title: Bend Over and Pray the Lord

text:
Almost Human on Kiss-cover. Lordin versiossa tulee häivytys ulos, mutta musiikki
palautuu takaisin alkuperäiseen äänenvoimakkuuteen. Samaa ideaa on käytetty Kissin I Love It Loud-kappaleessa, sekä The Beatlesin kappaleissa Helter Skelter ja Strawberry Fields Forever.


title: Bend Over and Pray the Lord

text: Albumin kuudes kappale ”Idol” kertoo Mr. Lordin idolista Gene Simmonsista.


title: Bend Over and Pray the Lord

text: Viimeisenä albumille äänitettyä kappaletta ”Get Heavy” inspiroi suomalainen heavy metal -yhtye Ironcross, ja erityisesti heidän kappaleensa ”Too Hot Too Rock”. ”Get Heavy” vaikutti Lordin myöhäisempään tyyliin suuresti; Mr. Lordi tajusi, että Lordin vanhoista, moniosaista ja pitkistä kappaleista saisi kuusi lyhyemmän mittaista.


title: Bend Over and Pray the Lord

text: Moni riffi albumin kappaleista on myöhemmin päätynyt uusiokäyttöön Lordin musiikissa, esimerkiksi kappaleisiin ”Who’s Your Daddy?”, ”Bring It On (The Raging Hounds Return)” sekä ”Devil Is a Loser”.


title: Tuukka Kotti

text: Tuukka Antero Kotti (s. 18. maaliskuuta 1981 Forssa) on suomalainen koripalloilija, joka on pelannut ammattilaisena Italiassa, Suomessa ja Saksassa. Nykyisin pelipaikoilla 4–5 pelaava Kotti on pitkäaikainen Suomen maajoukkuepelaaja: hän on eniten miesten A-maaotteluita pelannut suomalaiskoripalloilija.


title: Tuukka Kotti

text: Kotti aloitti koripallouransa Forssan Koripojissa, jonka edustusjoukkueeseen hänet nostettiin vuonna 1998. Hän edusti seuraa kahden kauden ajan, kunnes siirtyi Salon Vilppaaseen yhdeksi kaudeksi. Vuodet 2001–2005 Kotti pelasi yliopistokoripalloa Providencessa, jonka jälkeen hän siirtyi ammattilaiseksi Italian toisella sarjatasolla pelanneeseen Castelletto Ticinoon. Kotti pelasi joukkueessa kaksi kautta ja siirtyi tämän jälkeen pääsarjassa pelanneeseen Nuova Sebastianiin. Kaudella 2007–2008 hän ei kuitenkaan pelannut koko kautta, sillä hän mursi kätensä ja joutui olemaan loppukauden sivussa. Tätä ennen Kotti oli noussut joukkueen aloitusviisikkoon.


title: Tuukka Kotti

text: Seuraavan kauden hän aloitti Ranskan toisella sarjatasolla pelanneessa Étendard de Brestissä. Ennen kauden loppua hän palasi Suomeen, jossa hän teki Espoon Hongan kanssa pelaajasopimuksen. Kotti pelasi myös seuraavan kauden Hongassa ja hänet valittiin Korisliigan vuoden pelaajaksi. Kaudeksi 2010–2011 hän siirtyi Italian toisella sarjatasolla pelanneeseen Basket Club Ferraraan. Kotti edusti seuraa yhden kauden ja jatkoi tämän jälkeen samalla sarjatasolla Andrea Costa Imolan joukkueessa. Kaudeksi 2012–2013 hän teki Nilan Bisonsin kanssa sopimuksen, joka kuitenkin mahdollisti siirtymisen myös ulkomaille. Heinäkuussa 2012 Kotti siirtyikin Italian pääsarjassa pelanneeseen Vanoli Cremonaan. Yhden pelikauden jälkeen hän teki loimaalaisen Nilan Bisonsin kanssa uuden sopimuksen, jossa oli niin ikään ulkomaanpykälä mahdollista siirtoa varten.


title: Tuukka Kotti

text: Alkuvuodesta 2016 Bisonsin uutisoitiin kärsivän talousvaikeuksista, ja usea pelaaja lähti seurasta. Italialaisen Pallacanestro Varesen uutisoitiin olleen kiinnostunut Kotista, mutta tämä pysyi Suomessa kauden loppuun. Hänet valittiin kauden parhaaksi puolustuspelaajaksi.


title: Tuukka Kotti

text: Kesäkuussa 2016 Kotti siirtyi Joensuun Katajaan 1+2-vuotisella sopimuksella, johon kuului ulkomaille siirtymisen mahdollistanut optio kuun loppuun mennessä. Yhtä aikaa Kotin kanssa Loimaalta Joensuuhun siirtyi päävalmentaja Greg Gibson. Kotti käytti ulkomaanoptionsa ja siirtyi Tuomas Iisalon valmentamaan Crailsheim Merlinsiin Saksan toiseksi korkeimmalle sarjatasolle. Kotti teki heinäkuussa 2017 kahden vuoden sopimuksen Helsinki Seagullsin kanssa.


title: Tuukka Kotti

text: Kesällä 2016 Kotti nousi Jouko Heikkisen ohi eniten miesten A-maaotteluita pelanneeksi koripalloilijaksi. Kotti on pelannut maajoukkueurallaan harvinaisesti jokaisella viidellä pelipaikalla.


title: Tuukka Kotti

text:
Vuoden 2013 EM-kilpailuissa Kotti voitti turnauksen hyökkäyslevypallokuninkuuden.
Kotti on koripalloilija Petri Virtasen pojan kummisetä.


title: Philip J. Klass

text: Philip Julian Klass (8. marraskuuta 1919 – 9. elokuuta 2005) oli ufoskeptikkona tunnettu yhdysvaltalainen sähköinsinööri ja lehtimies. Klassin mielestä kaikki ufot voitiin selittää jollakin luonnollisella, ulkoisella tai psyykkisellä ilmiöllä.


title: Philip J. Klass

text: Häntä pidettiin ufoskeptikoiden parissa muun muassa ufologian ”Sherlock Holmesina”. Ufologien mielestä Klassin väitteet olivat monesti valetieteellisiä ja sisälsivät epämääräistä spekulointia. Klass lienee ollut professori Donald Menzelin kuoltua 1976 johtava ufojen vastustaja, ”debunker”.


title: Philip J. Klass

text: Suurimman osan urastaan Klass vietti Washingtonissa toimien "Aviation Week & Space Technology" -lehden vanhempana toimittajana, erikoisalanaan avioniikka, minkä termin (Klass johti sen sanoista aviation ja electronics) keksijänä häntä myös pidetään.


title: Philip J. Klass

text: Klass valmistui sähköinsinööriksi Iowan valtionyliopistosta vuonna 1941. Ufot alkoivat kiinnostaa häntä vuonna 1966. Klassin vuonna 1968 ilmestynyt teos "Ufos Explained" sisältää väitteen, jonka mukaan suuri osa ufoista selittyy pallosalaman tyyppisillä plasmamuodostumilla, joita voi syntyä esimerkiksi korkeajännitejohdoissa koronapurkauksissa. Klass esitti teoriansa 1966–1967 Aviation Week -lehdessä.


title: Philip J. Klass

text: Klass ei osannut kuvata tarkasti suurten, pitkäikäisten plasmamuodostumien syntyä, ja hänen teoriansa lepää tieteellisesti ottaen erittäin löyhällä pohjalla. Kiistanalaisen pallosalaman eliniän väitetään olevan huomattavasti alle viisi minuuttia ja se on tyypillistä ufoa pienempi, joten ufojen esiintyminen ei näytä olevan riippuvainen koronapurkauksista. Myöhemmin Klass luopuikin teoriastaan.


title: Philip J. Klass

text: Ennen Klassia pallosalamateoriansa esitti myös professori Carl Benedicks.


title: Philip J. Klass

text: Klass paljasti trikkikuvaksi muun muassa amerikkalaisen nuoren harrastelijatähtitieteilijän James Luccin ottaman ufokuvan. Kuva näyttää kuulta, jonka vieressä oleva lentävä lautanen olisi jättänyt vanan, mutta se onkin yöllä kuvattu tassi, jota pitelevästä kädestä osa näkyy utuisena.


title: Philip J. Klass

text: Vuonna 1966 Klass tarjosi ufologeille 10 000 dollarin vetoa siitä, etteivät ufologit pysty hankkimaan Maan ulkopuolista vierailijaa televisioon. Vuonna 1974 vedon voittoon kelpuuttaviksi tekijöiksi lisättiin maan ulkopuolinen avaruusalus tai sen suuri osa, ja myös Kansallisen tiedeakatemian ilmoitus muusta pitävästä todisteesta Maan ulkopuolelta tulleista vierailijoista. Klass hyökkäsi voimakkaasti myöhemmin itsemurhaan päätynyttä ufomyönteistä fyysikko James E. McDonaldia vastaan. Veto pysyi voimassa 39 vuoden ajan aina Klassin kuolemaan asti.


title: Philip J. Klass

text: 1970-luvulla Klass kehui ufologi Allan Hendryn suorittamaa ufotutkimusta "The UFO Handbook", jossa Hendry tunnisti noin 90 prosenttia tapauksista joksikin muuksi kuin ufoiksi. Hendry puolestaan arvosteli Klassin toimintatapoja, joiden hän väitti perustuvan todistusaineiston piilotteluun ja vääristelyyn, epätieteelliseen perusteluun, ad hominem -hyökkäyksiin, lokakampanjoihin, henkilökohtaisiin hyökkäyksiin, tieteelliseen "bait and switch" -petostaktiikkaan ja kieltäytymisiin arvioimasta todistusaineistoa, joka oli ristiriidassa hänen ennakkokäsityksiensä kanssa. Myös ydinfyysikko ja ufotutkija Stanton Friedman kärhämöi usein Klassin kanssa.


title: Philip J. Klass

text: Vastakohtana kirjoittaja Michael Sokolove kirjoitti artikkelissaan "The Debunkers", että Klass oli vakaa järjen ääni, joka pyrki osoittamaan, että tilapäinen kyvyttömyys pystyä kuvaamaan kokonaisuutta ei pitäisi johtaa villiin spekulointiin. Sokoloven mukaan Klassin kohteena oli, kuten kaikilla ufo-myyttien murskaajilla, ne jotka pyrkivät tekemään yksittäisistä selittämättömistä tapahtumista viihdeteollisuutta, eikä yksittäiset ihmiset, jotka uskoivat nähneensä tai kokeneensa jonkin paranormaalin ilmiön.


title: Philip J. Klass

text: Philip Klassin mielestä uforaporteista voidaan johtaa ufologisia periaatteita, joiden mukaan havaitsijat tekevät helposti monin osin virheellisiä arvioita havainnoistaan, joidenkin yksityskohtien ollessa liian tarkkoja kokonaisuuteen nähden. Tietoisuus ufoista luo tavanomaisesta kohteesta helposti ufon, ja kohteen kokoa, etäisyyttä ja niin edelleen on vaikea arvioida.


title: Philip J. Klass

text: Klass muotoili vuonna 1983 testamentikseen lauseen, jonka mukaan ”ufoista ei voida koskaan tietää sen enempää kuin nyt”.


title: Philip J. Klass

text: Kirjoja:Artikkeleita:


title: Minmi

text: Minmi oli linnunlantioisiin kuulunut, neljällä jalalla kävellyt ankylosauri. Se oli ensimmäinen eteläiseltä pallonpuoliskolta löydetty ankylosauri. "Minmi" eli 120–115 miljoonaa vuotta sitten varhaisliitukaudella. "Minmin" fossiileja on löydetty Australiasta.


title: Minmi

text: "Minmi" on saanut nimensä Queenslandissa, Australiassa sijaitsevan Minmi Crossingin mukaan, jonka lähistöltä se löydettiin vuonna 1964.


title: Minmi

text: "Minmin" pituus oli kolme metriä. Se oli yksi pienimmistä panssariselistä.


title: Minmi

text: "Minmin" ruumista, mukaan lukien sen mahaa, peittivät pienet, pyöreät panssarilevyt. Ylimääräiset luut sen selässä saattoivat tukea sen selkälihaksia. "Minmin" kuono oli terävä, ja sillä oli pienet, lehden muotoiset hampaat, joissa oli sahalaitaiset reunat. "Minmin" jalat olivat lyhyet ja tukevat. Selkälihasten tukemisesta tullut ylimääräinen lihasvoima verrattain pitkien jalkojen ohella saattoi tehdä "Minmistä" nopean juoksijan. "Minmi" saattoi mieluummin juosta pakoon ainakin joitain saalistajia, kuin luottaa ainoastaan panssarinsa tarjoamaan suojaan.


title: Minmi

text: Toisin kuin useimmilla ankylosaureilla, "Minmillä" oli panssari myös mahassa. Muuhun panssariin kuului erilaisia levyjä ja piikkejä. "Minmillä" ei ollut hännässä luunuijaa, ja toisin kuin kuin melkein kaikilla muilla ankylosaureilla, "Minmillä" ei ollut panssaria kallossa.


title: Minmi

text: "Minmin" fossiileja on löydetty kahdesta paikasta Queenslandissa, Australiassa. Ensimmäinen yksilö löydettiin Minmi Crossingissa, kaakkois-Queenslandissa. Toinen yksilö löydettiin myöhemmin Marathon Stationissa, keskisen Queenslandin pohjoisosassa. Sieltä on myös peräisin kolmas, takaisin saatu yksilö, jota ei tosin ole kuvattu. Näiden kahden yksilön välillä, noin 90 prosenttia "Minmin" luurangosta on löydetty, mukaan lukien osia panssarista. Tämä tekee "Minmistä" täydellisimmän Australiasta tunnetun dinosauruksen.


title: Minmi

text: Marathon Stationista löydetystä yksilöstä on jäänyt jäljelle paljon panssaria, mukaan lukien selän, kaulan, mahan, mahdollisesti raajojen ja koko kehon panssaria. Poikittainen kaistale levyjä kaulassa ja lantiosta työntyviä piikkejä on myös säilynyt.


title: Minmi

text: Kaikki yksilöt "Minmistä" on löydetty merikallioista. "Minmin" elinaikaan suuri osa Itä-Australiasta oli matalan meren peitossa. Silloin tällöin eläinten ruhoja saattoi ajautua merelle tulvien jälkeen. Yhdestä "Minmin" luurangosta löydettiin pienten haikalojen hampaita. Hait saattoivat syödä kuollutta dinosaurusta, kun se asettui ylösalaisin merenpohjaan.


title: Minmi

text: "Minmi" on sijoitettu Ankylosauriaan sen kaikkein alkukantaisimpana jäsenenä. Se ei ole nodosauri, eikä myöskään ankylosauri, huolimatta siitä, että sillä on molempien ryhmien ominaisuuksia. Uusimmassa analyysissa "Minmi" sijoitettiin lähelle Nodosauridaeta, mutta kuitenkin sen ulkopuolelle.


title: Minmi

text: "Minmiltä" puuttuu joitain ankylosaureille tyypillisiä ominaisuuksia, johtuen joko sen alkukantaisuudesta (kaikkein todennäköisin selitys) tai koska se on menettänyt nämä kehittyneemmät ominaisuudet. Perusankylosaurina "Minmin" esi-isät luultavasti ilmestyivät keskisen jurakauden tienoilla, tehden siitä reliktin aikaisemmasta kaudesta varhaisliitukauden Australiassa.


title: Minmi

text: Varhaisliitukaudella osa Queenslandista muodosti suuren saaren, joka oli erillään muusta Australiasta. Ympäristön on tulkittu olleen sekoitus tulvatasanteita ja metsiä. Vaikka "Minmi" löydettiin merisedimenteistä, se oli epäilemättä huuhtoutunut mereen tuosta läheisestä ympäristöstä.


title: Minmi

text: Fossiloituneet ruuanjäänteet "Minmin" mahassa paljastavat sen syöneen lehtiä, siemeniä ja pieniä hedelmiä sekä saniaisia. Tämä saatiin selville tutkimalla säilynyttä suolen sisältöä. Kyseessä oli ensimmäinen ankylosaureista tai stegosaureista tehty vastaavanlainen tutkimus, ja paras todiste kasvinsyöjädinosauruksen ruokavaliosta.


title: Minmi

text: Säilyneiden ruuanjäänteiden perusteella "Minmi" oli pääasiassa kasvinsyöjä (yksi teoria ehdottaa, että ankylosaurit saattoivat olla osin hyönteissyöjiä). "Minmin" vatsan alueelta löydetty kasvimateriaali oli pilkottu hienosti kuutioiksi. "Minmi" saattoi paloitella ruokansa sahalaitaisilla poskihampaillaan sen jälkeen, kun oli irrottanut kasveja nokallaan. "Minmin" mahasta puuttui hiomakivet, mikä viittaa siihen, että "Minmin" hampaat olivat varsin tehokkaita ruuankäsittelyssä.


title: Gallen-Kallelan Museo

text: Gallen-Kallelan Museo on Tarvaspäässä Espoossa sijaitseva, Akseli Gallen-Kallelan suunnittelema ja vuosina 1911–1913 rakennuttama ateljee, joka toimii nykyään museona. Rakennus sijaitsee Laajalahden pohjoisrannalla lähellä Turunväylää. Museo välittää Akseli Gallen-Kallelan taiteeseen ja vaikutukseen liittyvää tietoa ja aineistoja, järjestää vaihtuvia näyttelyitä, esittelee Gallen-Kallelan ja hänen aikalaistensa taidetta, elämää sekä nykytaidetta.


title: Gallen-Kallelan Museo

text: Tarvaspää avattiin yleisölle vuonna 1961 Gallen-Kallelan Museona. Museosäätiö perustettiin vuonna 1958.


title: Gallen-Kallelan Museo

text: Akseli Gallen-Kallela suunnitteli Tarvaspään ateljeelinnan työskentely- ja näyttelytilakseen, josta myöhemmin tulisi museo. Rakennuksen ateljeetila edustaa tyyliltään suomalaista kansallisromantiikkaa, torni keskieurooppalaista linna-arkkitehtuuria ja loggia italialaista renessanssiarkkitehtuuria. Gallen-Kallela suunnitteli maalaavansa rakennuksen valkoiset seinät seinämaalauksilla, mutta hän ei koskaan toteuttanut suunnitelmaansa. Tarvaspään pihapiirissä on 1850-luvulla rakennettu puuhuvila, Villa Linudd, joka toimi aikoinaan Gallen-Kallelan kotina, nykyisin kahvilana ja ravintolana. Tarvaspää rakennettiin Albergan kartanon maille.


title: Gallen-Kallelan Museo

text: Museo nähdään Ken Russellin brittiläisessä vakoiluelokuvassa "Miljardin dollarin aivot" (1967), jota kuvattiin Suomessa. Rakennus esittää elokuvan pääkonnan Leo Newbigenin kotia.


title: Gallen-Kallelan Museo

text: Museon lähelle liikennöi arkisin Helsingin sisäinen lähibussilinja 33 Munkkivuoresta Munkkiniemen kautta Tarvoon, josta voi kävellä kaupunginrajan yli siltaa pitkin. Espoon puolella lähin bussipysäkki on vähän yli kilometrin päässä sijaitseva Tarvaspääntie, jota käyttävät linjat 206 ja 502. Vuonna 2015 rakennetun liittymän ansiosta ajo moottoritieltä Helsingin suunnasta Tarvaspäähän helpottui huomattavasti.


title: Knuckles the Echidna

text:
Knuckles the Echidna () on Sonic-videopeleistä tutuksi tullut kuvitteellinen hahmo, jonka loi Takashi Yuda. Hahmo teki ensi esiintymisensä Sonic the Hedgehog 3 videopelissä vuonna 1994.
Knucklesin ainoa oma peli on Knuckles' Chaotix jossa esiintyy myös tiimi Team Chaotix. Sonic the Hedgehog 3:n suomenkielisessä ohjekirjassa Knucklesia kutsuttiin Nyrkkiraudaksi, tämä toisaalta oli ainoa kerta kun häntä kutsutaan tällä nimellä.


title: Knuckles the Echidna

text:
Knuckles on 16-vuotias (aluksi 15-vuotias ensi esiintymisessään Sonic the Hedgehog 3ssa) punainen nokkasiili, jolla on punaiset rastat. Hahmon on kuvailtu olevan 110 senttimetriä pitkä ja painavan 40 kilogrammaa. Knucklesin nimi juontaa sen neljästä rystysestä, joita on kaksi kummassakin kädessä ja ne ovat samalla teräviä piikkejä. Piikeistä on kolme koulukuntaa, ensimmäisen mukaan piikit ovat Knucklesin hanskoissa, toisen mukaan ne ovat erikoistuneet etusormi ja pikkurilli ja kolmannen mukaan piikit kasvavat rystysistä (sormien lukumäärän vaihdellessa kolmesta viiteen). Piikkien avulla hän voi murskata erilaisia esteitä ja kiivetä seiniä pitkin. Hän kykenee myös liitämään ilmassa jonkin aikaa.
Hahmon tehtävänä on ollut syntymästä lähtien vartioida Master Emerald -nimistä jalokiveä, jotka sijaitsee hänen kotisaarella, Angel Islandilla.


title: Knuckles the Echidna

text: Master Emerald, eli Mestari Smaragdi, mahtavin Kaaossmaragdi jolla on voima pysäyttää Kaaossmaragdien energia sijaitsee Angel Islandilla. Master Emerald, joka yleisimmin lyhennetään M.E., mahdollistaa Angel Islandin ilmassa pysymisen (josta nimi "leijuva saari" juontuukin). Master Emerald on yleensä kuvattu jättimäisenä osittain läpikuultavana vihreänä briljanttina, eritoten ensi esiintymisessään Sonic & Knuckles-pelissä. Toisinaan se vastaa kooltaan liki tavallista Kaaossmaragdia (kuten Sonic Archie-sarjakuvan vanhoissa numeroissa). Master Emerald voi myös hajota sirpaleiksi, mutta se on kasattavissa ehjäksi, Sonic Adventure 2ssa Knuckles itse hajotti kiven estääkseen sen joutumisen vääriin käsiin.


title: Knuckles the Echidna

text:
Master Emerald itsessään on erittäin voimakas jalokivi, sen lisäksi että se pitää Angel Islandin ilmassa, Robotnik valjasti sen Kuoleman Munan voimanlähteeksi nostaakseen sen Angel Islandilta (Sonic & Knuckles-pelissä). Lisäksi muun muassa Mecha Sonic muuttui Super Mecha Soniciksi ilman Kaaossmaragdeja hyppäämällä Master Emeraldin päälle. Sarjakuvissa myös Sonicin on nähty käyttäneen samaa metodia taistellessaan Enerjak-Knucklesia vastaan.
"The server's are the seven Chaos. Chaos is power enriched by the heart. The Controller is the one that unifies the Chaos--"


title: Knuckles the Echidna

text: "Mantra, jolla M.E.lta on "rukoiltu" apua".


title: Knuckles the Echidna

text: Knuckles asuu Angel Island-saarella, joka leijuu taivaalla Master Emerald-jalokiven voimien ansiosta. Hänen elämänsä tehtävänä on vartioida saarellaan Master Emeraldia, kun saaren muut asukkaat menehtyivät saarella tapahtuneessa luonnononnettomuudessa.


title: Knuckles the Echidna

text: Sonic the Hedgehog 3 -pelissä Robotnik uskotteli Knucklesille, että Sonic the Hedgehog ja Miles "Tails" Prower yrittivät varastaa Master Emeraldin. Robotnik/Eggman oli valehdellut ja suunnitteli oikeasti käyttävänsä Master Emeraldia avaruusasemansa Death Eggin voiman lähteenä. Pelin aikana Knuckles hidastaa Sonicin ja Tailsin matkaa. Myöhemmin Sonic & Knuckles -pelissä hän jatkaa samaa rataa, kunnes Hidden Palace -kenttään tultaessa hän taistelee heitä vastaan, mutta häviää heille. Samalla hän saa huomata, että Eggmanin lupaukset osoittautuvat valheeksi, kun hän on varastamassa Master Emeraldia. Knuckles yritti estää häntä, mutta ei kyennyt pärjäämään hänelle. Tämän tapahtuman myötä hän liittoutui Sonicin ja Tailsin kanssa pysäyttääkseen Eggmanin. Hän auttaa ystävykset nopeata reitiä Death Egg aluksen kyytiin. Sonicin tarinan jälkeen Knuckles kohtaa EggRobon, Eggmanin rakentaman kaksoinolennon, joka yrittää saada hänet pois päiviltä. Knuckles seuraa tätä, kunnes kohtaa tarinan lopussa Mecha Sonicin, joka tuhoaa EggRobon ja taistelee Knucklesia vastaan. Hän häviää ensimmäisen erän, mutta muuttuu Super-muotoonsa Master Emeraldin avulla, joka oli varastettu tarinan aikana. Knuckles voittaa hänet jälleen, ja hän pelastuu räjähdyksestä Sonicin ansiosta.


title: Knuckles the Echidna

text: Sega Dreamcastin Sonic Adventure-pelissä Master Emerald hajoaa palasiksi, kun Eggman on jälleen pahanteossa vapauttaessaan Chaos 0 vesiolennon hengen Master Emeraldin sisältä, jonka seurauksena Angel Island putoaa taivaalta. Knucklesin tehtävänä on kerätä kaikki Master Emeraldin sirpaleet ja koota ne jotta hänen saarensa kohoisi takaisin taivaalle. Knuckles kohtaa taas Sonicin tarinan vaiheessa ja joutuu jälleen kerran yhdistämään voimansa hänen kanssa. Peli esittelee myös Knucklesin sukujuuria.


title: Knuckles the Echidna

text:
Pelin jatko-osassa, Sonic Adventure 2 Knuckles kohtaa Rouge the Batin, joka yrittää varastaa Master Emeraldin, mutta Eggman (jonka kanssa Rouge myöhemmässä vaiheessa liittoutuu saadakseen kaikki kaaossmaragdit) yllättäen nappaa Master Emeraldin. Knuckles estää sen rikkomalla Master Emeraldin sirpaleiksi ja Eggman pakenee. Knuckles ja Rouge kilpailevat siitä kumpi löytää ensin kaikki sirpaleet. Myöhemmässä vaiheessa Knuckles kerättyään kaikki sirpaleet ja taisteltuaan Rougea vastaan Avaruusasema ARKin alapuolella pelastaa Rougen putoamasta laava-ammeseen, luopuu Rouge löytämistään Master Emeraldin sirpaleista ja antaa nämä Knucklesille.
Knuckles käyttää Master Emeraldia pysäyttääkseen kaaossmaragdien energian estääkseen ARKia putoamasta Maahan/Mobiukseen, mutta Biolizard Chaos Controlloituu ARKin ulkopuolelle muuttuu Final Hazardiksi kiinnittyessään Eclipse Cannonin kärkeen ja yrittää varmistaa ARKin putoamisen Maahan asti tuhoten sen. Kaaossmaragdit antavat voimaa Sonicille ja Shadowlle muuntautuakseen super-muotoonsa, jonka avulla voittivat Final Hazardin.


title: Knuckles the Echidna

text: Knuckles esiintyy myös Sonic Heroes -pelissä, missä hän toimii Sonicin apurina sekä on pelattavana voima-hahmona. Hänellä ei ole kovin tärkeää roolia pelissä, mutta pelin lopussa hän lähtee Rougen perään tämän kerrottua lähtevän varastamaan uudelleen Master Emeraldia.


title: Knuckles the Echidna

text: Uudemmassa Sonic the Hedgehog -pelissä Knuckles jälleen kerran esiintyy Sonicin apurina, eikä hänellä jälleen kerran ole kovin tärkeää roolia. Hän on tällä kertaa pelattava Amigo hahmo. Knucklesilla voi pelata vain kahdessa kentässä tilaisuuden tullen.


title: Knuckles the Echidna

text: Sonic and the Secret Rings-pelissä Knuckles esittää Sinbad Merenkulkijaa. Knuckles esiintyy yhtenä pyöreän pöydän ritareista (Gawain) Sonic and the Black Knight-pelissä. Hänellä on taisteluaseena kaksi kirvestä.


title: Knuckles the Echidna

text: Knuckles esiintyy Sonic Colours pelin Nintendo DS-versiossa, jossa Eggmanin robotti apulaiset Orbot ja Cubot puijaavat häntä. Hän esiintyy myös Sonic Generations pelin konsoliversiossa, jossa hän juhlii muiden kanssa Sonicin syntymäpäiviä, kunnes hän imeytyy muiden tavoin erilaisiin aika-aukkoihin. Pelissä hänet voi löytää läheltä Sky Sanctuary tasoa, sivutehtävissä joudut kisaamaan häntä vastaan tai käyttämään häntä etsiessäsi tietyn määrän kolikoita.


title: Knuckles the Echidna

text: Knuckles esiintyy amerikkalaisessa Sonic the Hedgehog-sarjakuvassa. Archie Comic julkaisi myös 32 numeroa Knuckles the Echidna-nimistä sarjakuvaa. Tämän lisäksi Knuckles esiintyy Sonic X ja Sonic Universe-sarjakuvissa.


title: Knuckles the Echidna

text: Knuckles esiintyy myös vuonna 1996 tehdyssä Sonic the Hedgehog: The Movie-elokuvassa, mikä oli alun perin kaksi-osainen ja muutettu myöhemmin yksiosaiseksi. Elokuvassa hän ilmestyy auttamaan Sonicia ja Tailsia heidän tehtävässään pysäyttää Hyper Metal Sonic. Elokuvassa Sara kutsuu Knucklesia myyräksi, tietämättään hänen olevan nokkasiili. Elokuvassa Knucklesin japanilaisena ääninäyttälijänä on toiminut Yasunori Matsumoto sekä englanninkielisessä Bill Wise.


title: Knuckles the Echidna

text: Knuckles esiintyy Sonic Underground-sarjassa jaksoissa 19 ja 28,29 ja 30. Sarjassa hänen ääninäyttelijänä toimii Ian James Corlett.


title: Knuckles the Echidna

text: Knuckles esiintyy vuonna 2003 julkaistussa Sonic X animesarjassa, jossa hänen kerrottaan olevan lajinsa viimeinen nokkasiili, jonka tehtävänä on vartioda Master Emerald (Mestari Smaragdi) -nimistä jättimäistä Kaaossmaragdia leijuvalla Angel Island-saarella. Väärissä käsissä Master Emerald aiheuttaa suuria tuhoja, jonka vuoksi sitä on yritetty monesti varastaa. Angel Island on Knucklesin koti, joka on rauhallinen ja hiljainen, jonka myötä Knuckles on tottunut elämään yksin. Hän on todella vahva ja kykenee siirtämään isojakin kivenlohkareita helposti. Knuckles kaivaa mielellään tunneleita ja on myös jonkin sortin aarteenmetsästäjä. Aika usein hän joutuukin etsimään, joko kadonnutta Mestari Smaragdiaan, Kaaossmaragdeja tai avaimia vainunsa avulla.


title: Knuckles the Echidna

text: Knuckles on hyväuskoinen, ja Tri. Robotnik on huijannut häntä useampaan otteeseen. Knuckles pyrkii välttelemään seuraa ja työskentelee mieluummin yksin tehtävän sattuessa eteen. Hän on erittäin jääräpäinen ja suuttuu helposti, jonka myötä Knuckles antaa nyrkkien puhua puolestaan. Hän ei halua puhua omista asioistaan muille. Varsinkin Rouge the Bat aiheuttaa hänelle animessa usein päänvaivaa. Sarjassa Knucklesin japanilaisena ääninäyttelijänä toimii Nobutoshi Canna sekä englannin dubbauksissa Dan Green.


title: Knuckles the Echidna

text: Knuckles esiintyy Sonic Boom-animaatiossa. Animaatiossa hän on pidempi ja hoikempi kuin peleissä. Hän on animaatiossa myös huomattavasti tyhmempi. Monissa jaksoissa hän usein kilpailee Sonicin kanssa milloin mistäkin, mutta he ovat silti hyviä ystäviä. Tails toimii usein tuomarina Knucklesin ja Sonicin välisissä kilpailuissa. Hän usein riitelee Amy Rosen kanssa, mutta useimmiten he tulevat hyvin toimeen. Sticks the Badgerin kanssa Knucklesilla on ystävä-kilpailija-suhde. Usein Knucklesin tyhmyys ja Sticksin villeys aiheuttaa ongelmia.


title: Blaze the Cat

text: Blaze the Cat on fiktiivinen hahmo "Sonic the Hedgehog" -sarjan videopeleistä. Hän on prinsessa toisesta ulottuvuudesta.


title: Blaze the Cat

text: Blaze on monessa asiassa samanlainen kuin Sonic. Blazen voimat perustuvat tulen käyttöön, hän pystyy pyörittämään tulta ympärillään suorittaakseen samantyyppisiä hyökkäyksiä kuin Sonic. Blaze on voimakkaiden Solsmaragdien suojelija, kuten Knuckles the Echidna on Mestarismaragdin suojelija Sonicin ulottuvuudessa. Sol smaragdit omaavat samoja voimia kuin Kaaossmaragdit, joten ne kiinnostavat muitakin. Kun Blaze saa kerättyä kaikki seitsemän Sol smaragdia, hänestä tulee entistä voimakkaampi Burning Blaze. Blazen arkkivihollinen on samasta ulottuvuudesta kotoisin oleva Eggman Nega. Blazen ystäviä ovat Silver the Hedgehog, Cream the Rabbit, Sonic the Hedgehog, Miles ”Tails” Prower sekä Marine the Raccoon.


title: Blaze the Cat

text: Blazen ensiesiintyminen on "Sonic Rush" -pelissä. Tri. Ivo ”Eggman” Robotnik saapuu hänen ulottuvuuteensa ja vie Blazen vartioimat Solsmaragdit, jolloin Blazen ja Sonicin maailmat eivät ole enää tasapainossa ja alkavat sulautua yhteen. Blaze seuraa Eggmania Sonicin maailmaan jossa hän kohtaa Creamin. Hänellä ei ole oikeita ystäviä omassa maailmassaan, minkä vuoksi hän aluksi haluaa toimia yksin ja ilman apua. Sonic ja Blaze taistelevat toisiaan vastaan kerran pelissä, lopulta tajuavan olevan samalla puolella. He kukistavat Eggmanin ja Eggman Negan sekä palaavat omiin ulottuvuuksiinsa.


title: Blaze the Cat

text: Blazella on ystävä nimeltä Silver the Hedgehog. Silverin erikoiskykynä on telekineesi, jota hän käyttää sitä eniten ystäviensä ja erityisesti Blazen suojelemiseen. Vaikka Silver on naiivi Blaze tavallaan pitää hänestä. Kaiken sen lisäksi "Sonic the Hedgehog" (2006) -pelin Silver tarinan lopussa, kun Silver yrittää imea Solarista sieluunsa, muttei kykene tähän, sen sijaa Blaze, jonka sielu on tulessa, pystyy tähän. Blaze onnistuu sulkea Solaris sieluunsa ja hän pyytää Silveria suorittamaan Chaos Controllin (siirtääkseen itsensä toiseen ulottuvuuteen). Silver epäröi. Hän sanoo ettei pysty tekemään mitään pahaa hänelle ja että Blaze on tämän ystävä. Blaze hymyilee ja kääntyy Silveriin päin. Hän sanoo ”Olet niin naiivi, mutta juuri siitä sinussa pidän.” Sitten Blaze imee Solarisin täysin itseensä ja alkaa haihtua. Silver huutaa ”Blaze!” Blaze hymyilee ja sanoo ”Onnea matkaan Silver!” minkä jälkeen Blaze lentää taivaaseen ja tumma taivas muuttuu kauniiksi taivaaksi. Sen jälkeen Silver jää suremaan parasta ystäväänsä ja jatkaa eteenpäin.


title: Rouge the Bat

text:
Rouge the Bat on fiktiivinen hahmo Sonic the Hedgehog- sarjan videopeleissä.
Hän esiintyy myös Sonic Archie-, Sonic X- ja Sonic Universe sarjakuvissa, sekä Sonic X-animaatiossa.
Rouge kuuluu toisinaan myös Team Chaotixin kokoonpanoon. Rouge on ammatiltaan vakooja, mutta harrastaa myös aarteenmetsästystä.


title: Rouge the Bat

text:
Rouge kykenee liitämään ja lentämään. Lisäksi hän on taitava kiipeämään seiniä. Rouge ei kykene Knucklesin tavoin havaitsemaan aarteita (esimerkiksi Master Emerald-smaragdin sirpaleita) vaistonvaraisesti, mutta hän käyttää apunaan toisinaan tutkaa aarteiden löytämiseksi.
Rougen taisteluliikkeisiin kuuluvat erilaiset potkut. Sonic "Nextgen"issa hän käyttää apunaan kahdenlaisia pommeja.


title: Rouge the Bat

text: Apuvälineinä Rouge on käyttänyt mm. kaivuutyökalua (Pick Nails) ja "Treasure Scope"-nimistä välinettä erilaisten salaisuuksien paljastamiseksi. Lisäksi hänellä on usein mukanaan radiopuhelin yhteydenpitoa varten.


title: Rouge the Bat

text:
Shadow the Hedgehog on yleensä Rougen liittolainen.
Rouge ja Shadow ovat lähes aina samassa paikassa samaan aikaan ja Shadow on muutamaan kertaan pelastanutkin Rougen, kuten Prison Islandin räjähdykseltä, kun Rouge jäi loukkuun Security Hall-kassakaappiin (Sonic Adventure 2), sekä Dr. Robotnikin väijytyksestä (Sonic the Hedgehog (2006)).
Prison Islandilla Shadown motiivina olivat Rougen hallussa olleet 3 Kaaossmaragdia.


title: Rouge the Bat

text: Knuckles the Echidna pelasti Rougen putoamasta laava-altaaseen Sonic Adventure 2ssa, todellisuudessa hän oli huolissaan myös Rougen hallussa olleista Master Emeraldin kappaleista.Super Smash Bros. Brawl-pelistä Rougen löytää muutamina eri tarroina.


title: Clinton Hill

text: Clinton Hill (s. 19. huhtikuuta 1980 Johannesburg, Etelä-Afrikka) on australialainen pikajuoksija, jonka päämatka on 400 metrin juoksu.


title: Clinton Hill

text: Hillin perhe muutti 1998 Etelä-Afrikasta Australiaan ja hän sai maan kansalaisuuden vuonna 2000. Seuraavana vuonna hän oli toinen Universiadien 400 metrillä ajalla 45,63. Vuoden 2002 Kansainyhteisön kisoissa hän oli kahdeksas 400 metrillä. Lisäksi hän oli mukana Australian 4 x 400 metrin viestijuoksujoukkueessa, joka sijoittui kisoissa viidenneksi. Kauden lopussa hän oli yleisurheilun maailmancupissa 400 metrillä viides. Pariisin MM-kisoissa 2003 Hill karsiutui välierissä ajalla 45,35. Seuraavana vuonna Ateenan olympialaisissa hän karsiutui henkilökohtaisen matkan alkuerissä, mutta oli mukana voittamassa olympiahopeaa maansa viestijoukkueessa. Hill loukkasi akillesjänteensä tammikuussa 2005, mikä piti hänet sivussa kilpakentiltä lähes koko loppuvuoden. Kansainyhteisön kisoissa 2006 hän karsiutui 400 metrin välierissä, mutta oli mukana Australian joukkueessa, joka voitti kultaa 4 x 400 metrin viestissä. Kauden lopussa hän juoksi yleisurheilun maailmancupissa 400 metrillä kahdeksanneksi.


title: Pikku naisia (täsmennyssivu)

text: Pikku naisia voi viitata seuraaviin teoksiin:


title: Druk Air

text: Druk Air () on Bhutanin kansallinen lentoyhtiö, joka on perustettu 5. huhtikuuta 1981. Druk Air on ainoa bhutanilainen lentoyhtiö. Yhtiön solmukohtana toimii Paron kansainvälinen lentoasema.


title: Druk Air

text: Druk Airin laivastoon kuuluu kaksi Airbus A319-115 -tyyppistä matkustajakonetta. Yhtiö lentää seitsemään kohteeseen.


title: Druk Air

text: Druk Air aloitti toimintansa 14. tammikuuta 1983 18-paikkaisella Dornier 228-200:lla. Alkuun reittilentoja tehtiin Parosta Kolkataan ja Dhakaan.


title: Druk Air

text: Reittilennot BAe 146-100:lla alkoivat marraskuussa 1988, ja samalla lisättiin reitit Parosta New Delhiin, Bangkokiin ja Katmanduun. Ensimmäiset lennot Airbus A319:llä alkoivat lokakuussa 2004


title: Druk Air

text: Bhutanin hallitus omistaa Druk Airin kokonaan.


title: Druk Air

text: Druk Air lentää kahdeksaan kohteeseen Aasiassa.


title: Druk Air

text: Laivaston keski-ikä on 5,7 vuotta (tammikuu 2010).


title: Keoladeon kansallispuisto

text: Keoladeon kansallispuisto on 28,73 neliökilometrin laajuinen kansallispuisto Rajasthanin osavaltiossa Intiassa. Se on tunnettu linnuston suojelualue, johon monet uhanalaiset muuttolinnut, kuten lumikurjet, tulevat talvehtimaan. Alue julistettiin suojelualueeksi vuonna 1971 ja kansallispuistoksi 1982. Unesco lisäsi kansallispuiston maailmanperintöluetteloon vuonna 1985.


title: Keoladeon kansallispuisto

text: Keoladeo on suoalue, joka sijaitsee Gangesin tasangolla. Koko alue luotiin keinotekoisesti 1850-luvulla kanavilla, ojilla ja padoilla. Se oli yli sadan vuoden ajan Bharatpurin maharadžojen lintujen metsästysalue. Intian itsenäisyyden jälkeen metsästysoikeudet säilyivät aina vuoteen 1972.


title: Keoladeon kansallispuisto

text: Kansallispuiston alueella talvehtii pieni populaatio uhanalaisia lumikurkia. Muita talvehtivia lintuja ovat muun muassa ruostesorsa, lokkeja, lapasorsa, jouhisorsa, heinätavi, tukkasotka sekä punasotka.


title: Moraalittoman velan teoria

text: Moraalittoman velan teoria on oppi, jonka mukaan diktaattorin, yksityisten pankkien tai paikallisten yritysten ottamia lainoja ei voida myöhemmin pätevästi siirtää valtion maksettavaksi. Mikäli näin tehdään ja siirto katsotaan päteväksi, yhteiskunta joutuu maksamaan yksityisten yritysten tai henkilöiden lainat. Tämä käytäntö on ollut yleinen monissa kehitysmaissa, ja sitä ovat epäsuorasti tukeneet globaalit rahoituslaitokset IMF ja maailmanpankki. Moraalittoman velan myötä myös monet kohtalaisen rikkaat maat kuten Argentiina on syösty velkaloukkuun.


title: Moraalittoman velan teoria

text: Moraalittoman velan teoriaa on sovellettu kansainvälisesti, muun muassa kun Kuuban diktaattorien (mm. Fulgencio Batistan) valtavat velat tunnustettiin yksityisiksi veloiksi eikä Kuuban valtion eli koko kansan veloiksi. Lainaa myöntäneet rahoituslaitokset halusivat siirtää velan Kuuban valtion maksettavaksi, koska tiesivät etteivät saisi rahoja takaisin yksityishenkilöltä.


title: Moraalittoman velan teoria

text: Moraalittoman velan teorian mukaan valtion johdon tai yritysten velat ovat silloin yksityisiä eli moraalittomia, kun valtio eli kansa ei niistä hyödy vaan hyödyn saa diktaattori tai yrityksen johto. Tällaisessa tapauksessa velkaa ei siis voida siirtää valtion vastuulle ja koko kansan maksettavaksi, koska siitä ei ole ollut sille mitään hyötyä.


title: Colin Jackson

text: Colin Ray Jackson CBE (s. 18. helmikuuta 1967 Cardiff, Wales) on brittiläinen entinen 110 metrin aitajuoksija, moninkertainen maailman- ja euroopanmestari.


title: Colin Jackson

text: Nuoruudessaan krikettiä, rugbya, jalka- ja koripalloa pelannut Jackson aloitti yleisurheilun Malcolm Rodger Arnoldin valmennuksessa aluksi kymmenottelijana, sittemmin 110 metrin aitajuoksuun erikoistuen. Hän juoksi matkan maailmanennätyksen 12,91 voittaessaan maailmanmestaruuden Stuttgartissa 1993. Liu Xiang sivusi ennätystä Ateenan olympialaisissa ja rikkoi sen kahta vuotta myöhemmin. Jacksonin vuonna 1994 Saksan Sindelfingenistä juoksema sisäratojen 60 metrin aitojen maailmanennätys 7,30 on edelleen voimassa.


title: Colin Jackson

text: Urheilu-uransa jälkeen Jackson on tehnyt ohjelmia BBC Radio Walesille.


title: Black Roses

text: Black Roses on Suomessa 24. syyskuuta 2008 julkaistu, "Hide from the Sunia" seuraava ja järjestyksessään seitsemäs The Rasmuksen studioalbumi. Loppuvuodesta 2006 asti valmistellun pitkäsoiton 11 kappaleen nauhoitukset sijoittuivat syyskuulta 2007 toukokuulle 2008 ja ne suoritettiin Helsingin Dynasty Studiosilla, Nashvillessä, Tukholmassa, Berliinissä, Kreikassa ja Singaporessa. Tuottaja Desmond Child oli ottanut yhtyeeseen yhteyttä kuultuaan sen musiikkia toiveenaan päästä tuottamaan sitä, ja he tapasivat yhdellä "Hide from the Sun" -kiertueen viimeisistä konserteista. Yhtye päätyi saman tien yhteistyöhön Childin kanssa.


title: Black Roses

text: "Black Roses" on teema-albumi, jonka sanoitukset ja musiikki muodostavat yhtenäisen tarinan henkilöstä, joka kulkee matkan erosta itsensä etsimiseen, taisteluun ja siitä marttyyriuteen. Sen ensimmäiset singlet ovat ”Livin’ in a World Without You” ja myöhemmin syksyllä julkaistu ”Justify”.The Rasmus ja kymmenen mustaa ruusua. Soundi 8/2008. Albumi on yhtyeen neljäs listaykkösalbumi Suomessa. "Black Roses" merkitsee soundiltaan The Rasmuksen aiempiin tuotoksiin verraten hyppyä elektronisempaan ja "Hide from the Sunia" vähemmän synkkään, monipuolisempaan ja osin popimpaan, joskin tietyllä tavalla raaempaan materiaaliin. Sanoituksiltaan albumi liikkuu synkillä vesillä aiempien tuotosten lailla.Synkkiä säveliä "Iltalehti". 26.9.2008.


title: Black Roses

text: Yhtyeen kerrottiin levänneen Helsingissä loppuvuodesta talvella 2006 "Hide from the Sun" -kiertueen päätyttyä kirjoittaen uusia kappaleita tulevalle albumille 38 maan kiertueen jälkeen. Kolme viimeisintä The Rasmus -albumia tuottaneiden Mikael Nordin ja Martin Hansenin pesti The Rasmukselle oli päättynyt, samoin yhtyeen Tukholman Nord Studiosilla äänittäminen. "Black Rosesin" tuottanut huipputuottaja ja -säveltäjä Desmond Child on aiemmin työskennellyt muun muassa Bon Jovin ja KISS:in kanssa. Apulaistuottaja albumilla on ruotsalainen Harry Sommerdahl. Suurimman osan pitkäsoittoa on miksannut saksalainen Michael Wagener, joka puolestaan on miksannut muun muassa Metallica ja Ozzy Osbournea. "Livin' in a World Without Youn" sen sijaan on miksannut klubimiksauksia paljon tehnyt Niklas Flyckt ja "Justifyn" Michael Ilbert. Albumin äänittäjinä toimivat Rantasalmi, Sommerdahl, Wagener ja Jon Vella.


title: Black Roses

text: The Rasmus tapasi Desmond Childin Dominikaanisessa tasavallassa konserttinsa yhteydessä 3. marraskuuta 2006 ja päätyi työskentelemään Childin kanssa uutta albumia varten. Child on kertonut olevansa yhtyeen musiikin suuri ystävä. Hän kertoi kuulleensa yhtyeen musiikkia ensimmäisen kerran jo vuonna 2005, kun hänen ystävänsä, Black Rosesinkin aputuottaja Harry Sommerdahl soitti hänelle In the Shadows -kappaleen. Yhtye otti Childin mukaan sävellysprojektiin ikään kuin viidenneksi jäsenekseen, ja kappaleet ovat Ylösen, Rantasalmen ja Childin yhteistyön hedelmää. Michael Wagener kertoi myös pitävänsä kovasti yhtyeen musiikista, melodioista ja tyylistä.Eero Heinonen: The making of Black Roses, 2008.


title: Black Roses

text: Yhtye ei ollut täysin tyytyväinen edelliseen albumiinsa "Hide from the Sun" (2005), joten seuraavan albumin he halusivat tehdä ajan kanssa ja harkitummin kuin sen. Yhtye oli myös pettynyt albumin myyntilukuihin, jotka jäivät puoleen miljoonaan. Lauri Ylönen sanoi haastattelussa, että "Hide from the Sun" on edelleen "ihan hyvä levy", mutta he kokivat sen tekemisen aikaan kuuluvansa tiettyyn genreen, mikä aiheutti yllätysten ja sielukkuuden puuttumista. Yhtye ei käyttänyt hullumpia ideoitaan albumilla, vaan niiden sijasta käytti takuulla toimivia riffejä ja toteutuksia. Lisäksi myös Ylönen arveli menestysalbumi "Dead Lettersin" (2003) myötä yhtyeen saavuttaman suosion antaneen yhtyeelle huonot lähtökohdat uuden albumin tekemiseen, minkä myötä yhtye ei panostanut Hide from the Suniin tarpeeksi. "Black Rosesista" The Rasmus lähtikin tekemään huolitellumpaa ja tyyliltään monipuolisempaa, yhdistäen uusia ja yhtyeen historian vuosien varrelta kerättyjä ideoita ja kokeilemaan monipuolisempia tuotantotapoja. Ylönen käytti tulevasta "Black Rosesista" ilmausta "Ultimate The Rasmus -levy".


title: Black Roses

text: Ensimmäinen albumille nauhoitetuista demoista on "Justify", jonka demon yhtye teki Childin studiolla Los Angelesissä alkuvuonna 2007. Sävellyksiä ja niiden demoja säveltäjäkolmikko tehtaili akustisin kitaroin loppukesästä 2007 muun muassa pienellä saarella Folegandrosilla Kreikassa. Kitaristi Pauli Rantasalmi kertoi, että yhtye oli kirjoittanut ja tehnyt tietokoneelle demot noin 30 kappaleesta, joista he valitsivat parhaat nauhoittamista varten.


title: Black Roses

text: 12. syyskuuta 2007 Pauli Rantasalmi kertoi The Rasmuksen MySpacessa kappaleiden nimiä, joita he olivat menossa nauhoittamaan. Nämä olivat "Dangerous Kind" ja "Live Forever", joista jälkimmäisestä löytyvä lause "We danced drunk and naked..." kerrottiin myös. Albumin nimi Black Roses paljastettiin yhtyeen MySpace-sivulla 18. syyskuuta 2007. Rumpali Aki Hakala kertoi 30. syyskuuta 2007 nopeatempoisesta "The Fight" -kappaleesta, jota vihjattiin mahdolliseksi ensisingleksi ja basisti Eero Heinonen 12. marraskuuta "Ghost of Love" -kappaleesta. Yhtye oli yhdessä vaiheessa työstämässä 20-minuuttista kappaletta, jota he kutsuivat ""Iisakin kirkoksi"", mutta luopui ideasta todeten sen "soovaksi". Monet albumin kappaleista on sävelletty alun perin tietokoneella, koska yhtyeellä ei aina ollut instrumentteja mukana bussissaan tien päällä. Se on osasyy albumin elektronisempaan soundiin.


title: Black Roses

text: "Black Rosesin" nauhoitukset aloitettiin 17. syyskuuta Dynasty Recordsilla Helsingissä, missä yhtye nauhoitti noin kuukauden ajan. Siellä nauhoitettiin suurin osa albumin kitara- ja bassoraidoista. Eräänä päivänä tuona aikana Pauli Rantasalmi synnytti "Ghost of Loven" riffin studiolla nauhoitusten lomassa. He innostuivat kappaleesta ja ajattelivat siinä vaiheessa riffin ympärille muodostetusta kappaleesta ensimmäistä singleä, sillä he halusivat sellaiseksi kappaleen, joka olisi todella hyvä ja yllättäisi ihmiset, kuten Ghost of Love olisi todennäköisesti tehnyt.


title: Black Roses

text: Seuraavaksi Lauri Ylönen ja Aki Hakala äänittivät suurimman osan osuuksistaan basso- ja kitararaitojen päälle Nashvillessä miksaaja Wagenerin omalla "WireWorld studiolla", missä albumi siis myös miksattiin. Hakalan äänitysosuudet kestivät kymmen päivää. Ylönen asui nauhoitusten aikana viikon hotellissa ja kahdeksan viikkoa Childin omistamassa kartanossa Nashvillessä. Myöhemmin vuoden 2008 aikana useita paikkauksia tehtiin muissa aiemmin mainituissa paikoissa.


title: Black Roses

text: Albumille oli suunniteltu julkaisupäivä maaliskuulle 2008 , mutta se siirtyi syyskuussa julkaistavaksi. Yhtye halusi käyttää muutamia viime hetken ideoita ja nauhoitti nekin albumia varten, kuten Lauri Ylönen 24. tammikuuta kertoi. Näihin kuuluu ensimmäinen single "Livin' in a World Without You", joka on viimeinen albumille tehty kappale. Myös Ylösen Nightwishin laulajan Anette Olzonin kanssa duettona laulaman murhaballadin, joka oli kirjoitettu kahdeksan vuotta sitten, ilmoitettiin olevan yksi syistä albumin myöhästymiseen. 13. elokuuta kuitenkin kerrottiin, että kappale ei sovi albumin konseptiin, vaan olisi rikkonut sen yhtenäisyyden. Kappale julkaistaan kuitenkin muussa yhteydessä, mahdollisesti jonkin elokuvan soundtrackilla. Ylösen mukaan kappale on "liian hyvä b-puoleksi". Lauri Ylönen sävelsi musiikkia albumin tekemisen aikoihin myös elokuvaan "Blackout". Hän ehti myös tuottaa helsinkiläislaulajatar Belle Whon debyyttialbumin, jonka johtosingle "Tide" on elokuvan tunnussävelmä. Black Rosesin kappaleita kuullaan elokuvassa niin ikään.


title: Black Roses

text: Viimeisenä toukokuussa nauhoitettu Livin' in a World Without You nauhoitettiin musiikkinsa puolesta Berliinin Hansa studiolla ja Helsingissä ja lauluosuudet Tukholmassa. Sen kirjoittamisen aikaan yhtye oli jo saanut perspektiiviä muuhun materiaaliin, ja Lauri Ylönen kertoi heidän halunneen tehdä vielä yhden "huippubiisin" albumille. "Livin' in a World Without Yousta" tuli albumin kokoava kappale. Pauli Rantasalmi oli keksinyt kappaleen pääriffin jo pari vuotta aiemmin, ja säveltäjäkolmikko päätti tehdä siitä puuttuvan kappaleen. Se ideoi riffin ympärille rap-tyypisen lauluosuuden, joka alun perin oli kappaleen kertosäe. He kuitenkin päättivät säveltää siihen vielä uuden kertosäkeen bassokulkuineen. Albumin viimeistely vaati paljon aikaa, ja Lauri Ylönen kertoi haastattelussa, että tuottaja oli vaatinut hänen kerran lentämään Tukholmaan uudelleennauhoittamaan vain yhden lauseen. "Black Rosesin" julkaisupäivä ja kappalelista saatiin tietää 14. heinäkuuta muun muassa Yleisradion Pop-uutisten ja levy-yhtiön kautta. Albumi viimeisteltiin Saksassa heinäkuussa ennen singlen radiojulkaisua 25. heinäkuuta.


title: Black Roses

text: "Black Roses" on The Rasmuksen ja sen levy-yhtiön Playgroundin historian kallein albumi. Albumista koituneen laskun summaa ei kuitenkaan kerrottu sen tarkemmin. Yhtye haluaa takaisin pop-maailman huipulle listojen kärkipaikoille, ja levy-yhtiö oli tähän valmis panostamalla Black Rosesin budjettiin. Yhtye halusi kuuleman mukaan tehdä hittejä, mutta ei kertakäyttöhittejä, vaikka tärkeämpää olikin saada kokonaisuus mielenkiintoiseksi ja nauttia musiikin tekemisestä. Haussa oli Ylösen mukaan kappaleita, joiden melodiat ovat niin itsestään selviä, että ne kuulostavat siltä, kuin ne olisivat ennenkin olleet jo olemassa, vaikka ovat uusia.


title: Black Roses

text: Yhtye kertoi haastattelussa oppineensa Desmond Childin kanssa työskentelystä paljon ja oli varsin tyytyväinen valmiiseen lopputulokseen. He kokivat albumilla yhtyeen soiton muodostavan paremman kokonaisuuden kuin kertaakaan aiemmin sen lisäksi, että myös yksilösuorituksissa he kokivat yhtä kaikki onnistuneensa parhaiten koskaan. Aki Hakala tokaisi mielipiteekseen Black Rosesista "se on mahtava levy". Yhtye painotti albumin kuulostavan The Rasmukselta, eikä niinkään amerikkalaiselta tuottajasta huolimatta.


title: Black Roses

text: Basisti Eero Heinonen kuvasi esikoisfilminsä, dokumentin "The making of Black Roses", albumin tekemisestä. Hän on myös ohjannut, tuottanut ja editoinut sen. Dokumentti kertoo albumin syntytarinan ja yhtyeen jäsenten tuntemuksia prosessin eri vaiheissa, pitkälti haastatteluiden kautta, mutta myös seuraten sivusta yhtyeen jäsenien ajatustenvaihtoa. Dokumentissa nähdään muun muassa yhtyeen jäsenien kommentteja uusista kappaleista, analyysia The Rasmuksen paniikinomaisesta tilanteesta Hide from the Sunin jälkeen sekä Desmondin haastattelua, jossa hän kertoo ajatuksiaan The Rasmuksesta ja uudesta albumista. Niin ikään dokumentti tarjoilee kuvakulmia ensivideon kuvauksien kulissien takaa sekä Black Rosesin tarinan merkityksen valottamista. Dokumentin ensiesitys oli yksityistilaisuudessa 5. syyskuuta Helsingissä. Suomen televisiossa se esitettiin 9. marraskuuta TV2-kanavalla. Dokumentti on saatavilla "Black Roses Special Editionin" bonus-DVD:llä.


title: Black Roses

text: Ensimmäinen varsinainen leike tulevan albumin kappaleesta julkaistiin Heinosen YouTube-kanavalla 10. toukokuuta 2008. Se sisälsi seuraavat rivit: ""When you're sad / and no one knows it / I'll send you black roses."" Myöhemmin paljastui kappaleen olevan "Ten Black Roses". "You Got It Wrongin" 30 ensimmäistä sekuntia sisältävä leike kuultiin 17. elokuuta klicktrack.com-sivustolla. The Rasmuksella oli kesällä vain neljä konserttia. Niistä viimeisin, NRJ in the Park Berliinissä, oli Black Rosesin kahden kappaleen, "Ten Black Rosesin" ja "Livin' in a World Without Youn", ensi-ilta. Yhtyeen kotisivuilla avattiin The Black Roses -yhteisö 12. elokuuta 2008, jossa "Livin' in a World Without Youn" video julkaistiin 15. elokuuta. Uusi virallinen kotisivu julkaistiin vasta 12. syyskuuta.


title: Black Roses

text: Yhtye teki elokuun lopussa promokiertueen Saksassa tehden haastatteluja lehtiin ja radioon sekä akustisia konsertteja radiokanavilla. 26. elokuuta The Rasmus esiintyi Radio RS2 -kanavalla ja SAW -kanavalla 27. heinäkuuta. Näissä akustissa konserteissa ensiesityksensä saivat "Live Forever", "Justify" ja "Ghost of Love". Konsertit eivät kuuluneet suorassa lähetyksessä, mutta ne pystyi katsomaan myöhemmin netistä, sillä ne ovat ladattu muun muassa YouTubeen. Akustisissa konserteissa kitaristina toimi Kimmo Aroluoma, yhtyeen kitarateknikko, sillä Rantasalmi ei päässyt niihin ajoissa kotoaan Singaporesta. Kappaleensa "Livin' in a World Without You" yhtye soitti normaalisti Berliinin The Domessa 29. elokuuta ja Helsingin Elämä Lapselle -konsertissa Hartwall areenalla keskiviikkona 10. syyskuuta. Samana päivänä Livin' in a World Without You julkaistiin Suomessa. Keski-Euroopassa se julkaistiin 12. syyskuuta ja kansainvälisesti maanantaina 15. syyskuuta.


title: Black Roses

text: "Black Roses" soi viikon albumina YleX:ssä viikolla 38 (15.-20. syyskuuta), jolloin albumin kappaleista kuultiin seitsemän. Torstaina 18. syyskuuta yhtye oli samaisen kanavan "Flashbäkki"-ohjelman käsittelyssä, jossa ruoditiin yhtyen uraa alkuvuosista lähtien. Albumi julkaistiin keskiviikkona 24. syyskuuta Skandinaviassa. Myöhemmin samana päivänä yhtye esiintyi akustisesti Helsingin Stockmannilla nimikirjoituksia jakaen. Kansainvälinen julkaisupäivä albumille on maanantai 29. syyskuuta, Keski-Euroopan maissa perjantai 26. syyskuuta. Ison-Britannian versiolla on bonuskappaleena ""Yesterday You Threw Away Tomorrow"". Myös Japanin versiolta löytynee lisäkeraita.


title: Black Roses

text: "Black Rosesin" julkaisun jälkeen The Rasmus tekee "Dynasty tour 2008"-nimisen kiertueen yhdessä Von Hertzen Brothersin ja Marikon kanssa 3.−12. lokakuuta kahdeksalla paikkakunnalla Suomessa. Sitä ennen yhtye vielä heittää YleX:n Studio B:ssä 1. lokakuuta akustisen konsertin, jonne valikoituu kymmenen henkilöä yleisöksi kilpailun perusteella. Hard Rock Café -ravintoloissa Berliinissä, Kölnissä ja Münchenissä yhtye soittaa akustisesti 4.–6. marraskuuta. "Black Rosesin" maailmankiertue starttaa Tukholmasta 22. tammikuuta.


title: Black Roses

text: "Black Roses" yletti Suomen virallisen albumilistan kärkeen debyyttiviikollaan myyden viikossa kultaa (15 000 kappaletta). Albumin listasuosio tippui nopeasti, sillä jo kahden kuukauden jälkeen julkaisustaan se tippui pois albumilistalta. Ulkomaillakaan albumi ei ole ylettänyt edellisten kahden levyn saamaan suosioon, kuten oheisesta taulukosta nähdään.


title: Black Roses

text: Suomen musiikkimediassa albumi sai vastaanotokseen sekä myönteistä että kielteistä palautetta. Musiikkilehti "Soundi" kehui Black Rosesia täytekappalettomaksi ja saumattomaksi, tanssittavuutensa iskevän hyvin yksiin melankolian kanssa ja melodiansa suurilinjaisiksi, miltei stadionluokkaisiksi. Lehti kuitenkin toivoi yhtyeeltä entistä enemmän persoonallisuutta. Plaza.fi rankkasi "Black Rosesin" yhtyeen parhaimmaksi ja ilmavimmaksi sitten "Inton" (2001). Sivusto kehui albumia "vahvasti hittipitoiseksi" ja toimivaksi joskin kaupalliseksi, ja sen kappaleita tarttuviksi ja monipuolisiksi. V2.fi-sivusto totesi sekin melko positiivisessa arviossaan The Rasmuksen kuulostavan itseltään ja oli tyytyväinen albumin kepeämpään linjaan edellisten, synkkien albumien jälkeen. Arvostelu sanoi albumin hittivarustelua ja Childin mukanaoloa kaksiteräiseksi miekaksi, sillä arvostelijan mielestä liian suuresta hittien määrästä kärsii musiikillinen uskottavuus. Sen sijaan "Rumba"-lehti käsitteli "Black Rosesia" hyvin kyynisesti moittien albumia sen elektronisuudesta ja ylituotannosta, erehtyen harhaluuloisesti haukkumaan yhtyettä ideoiden puutteesta vain tuottajavalinnan takia. Arvostelu toivoi yhtyeeltä omaperäisempää tuotosta ja haikaili yhtyeen vanhan, iloisemman tyylin perään. "Helsingin Sanomien" "NYT"-liitteessä albumia moitittiin ilottomaksi, elottomaksi ja turhan yhtenäiseksi. Arvostelijan mielestä "Livin' in a World Without Youn" kylmä äänimaailma ja pintakiilto eivät pidä otteessaan ja hän kuvaili kappaleen tuotantoa industrial metaliin viittaavaksi.


title: Black Roses

text: Ensimmäinen albumin singleistä, "Livin' in a World Without You", julkaistiin 10. syyskuuta ja se debytoi Suomen virallisen singlelistan ensimmäisellä sijalla. Saksan singlelistalla single on yltänyt sijalle 14. Kappaleen listasaavutuksiin Suomessa kuuluu myös ensimmäinen sija virallisella latauslistalla, iTunesissa ja radiosoittoa määräävän Music Controlin mittauksissa. Kantaesityksensä kappale sai livenä Berliinissä 5. heinäkuuta. Se kuultiin radiossa ensi kertaa YleX-kanavalla 25. heinäkuuta kello 8.35, jolloin kappaleen lisäksi kuultiin tuore haastattelu. Tämän jälkeen kappale soi YleX:llä ja Yle X3M:llä Suomen-yksinoikeudella loppuviikon. Maksisinglellä on "Livin' in a World Without Youn" lisäksi pianopohjainen akustinen versio kappaleesta, albumikappale "You Got It Wrong" ja video.


title: Black Roses

text: Kappaleen video kuvattiin 3. heinäkuuta Tukholmassa ja sen tuotti Niclas Fronda (tuottanut yhtyeelle aiemmin "In My Lifen", "In the Shadowsin" ja "Funeral Songin" videot). Video julkaistiin yhtyeen kotisivujen yhteisössä 15. heinäkuuta kello 15.41. Videossa Lauri Ylönen näytetään varsin sensuellissa kohtauksessa huoneessa naisen kanssa. Hänellä on hallussaan albumin kannessa kuvattuna oleva ruusu, jonka nainen videon lopussa apujoukkoineen häneltä vie.


title: Black Roses

text: Toinen albumin singleistä tulee olemaan neljäntenä albumilta löytyvä "Justify". Kappaleen videon ensiesitys nähtiin joulukuussa 2008. Fyysinen single julkaistaan 19. tammikuuta. Justifyn demo nauhoitettiin ensimmäisenä "Black Rosesin" kappaleista. Lauri Ylönen tokaisi haastattelussa Justifysta, että hän on ylpeä siitä, että heillä on kappale, jonka kuullessaan ihmiset luulevat tunnistavansa, vaikka eivät kappaletta tiedäkään.


title: Black Roses

text: Levyn kolmas single jaettiin radioille 8. kesäkuuta 2009.


title: Black Roses

text: Albumi on siis edellistä albumia "Hide from the Sunia" vaihtelevampi. Laulaja Lauri Ylönen kertoi haastattelussa jo kesällä 2006, että tuleva albumi menee musiikillisesti ajassa taaksepäin. Albumille lähdettiin yhdistämään "F-F-F-Fallingin" (Into) kaltaista kasarityylistä musiikkia kuin rankempaakin tuotantoa kuten "Immortal" (Hide from the Sun), täsmensi laulaja Lauri Ylönen haastattelussa 17. syyskuuta 2007.. Vaikka tuottaja Child on amerikkalainen, ei hän Ylösen mukaan tehnyt yhtyeen musiikkia kuulostamaan amerikkalaiselta. Yhtye oli itsekin hieman huolissaan soundinsa muuttumisesta ennen albumin nauhoitusten aloittamista, mutta totesi Childin olevan hyvin Eurooppa-myönteinen. Yhtye teki Black Rosesin sovitusten ja soundejen osalta musiikkia aiempaa enemmän fiilispohjalta, tuottaen heistä hyvältä tuntuvaa materiaalia. Uuden soundin he kokevat varsin tuoreeksi. Kaiken kaikkiaan albumin soundimaailma on hyvin 80-lukulainen uusia elementtejä yhdistäen. Albumin äänimaailman tunnelmaan ja estetiikkaan vaikuttaneeksi yhtyeeksi on mainittu usein Depeche Mode.


title: Black Roses

text: Childin vaikutuksen tulos on kuultavissa albumin äänimaailman tyylissä ja huolitellussa viimeistelyssä. Black Rosesin melodiat ovat suurilinjaisia niin kertosäkeissä kuin säkeissäkin, mikä saattaa myös olla peräisin Childin kanssa työskentelystä. Ne ovat albumin kappaleissa riffejäkin tärkeämmässä asemassa. Lauri Ylösen englannin lausumisen kanssa Child oli hyvin tarkka, ja joitain yksittäisiä lauseita saatettiin hioa jopa tunnin verran. The Rasmus käytti aiempaa enemmän koneita Black Rosesilla. Laulua on kuitenkin läpeensä muokattu koneilla vain lyhyissä osissa muutamassa albumin kappaleista. Albumin aloittava "Livin' in a World Without You", joka on albumin popimpia kappaleita, yhdistää taustallaan trance-maisia, syntetisaattorilla soitettuja elementtejä bridgen ja kertosäkeen kitarariffeihin ja yhtyeen alkuaikoina yleisiin räpähtäviin Lauri Ylösen lauluosuuksiin. Elektronisuus on läsnä lopussakin osassa albumia, kappaleesta riippuen enemmän tai vähemmän. Kitaroiden soundi on suurimmaksi osaksi hienoisesti kevyempi, mutta verrannainen Hide from the Sunin kappaleisiin, erona on särökitaroiden harkitumpi käyttö.


title: Black Roses

text: "Ghost of Love" on sekin ainutlaatuinen The Rasmuksen menneisyyteen katsoen. Kahdeksankymmentäluvun rockista vaikutteita ammentavalla kappaleella on tanssittava groove ja terävä kitarariffi, joka yhdistyy Lauri Ylösen laulamaan voimakkaaseen kertosäkeeseen. Tanssittavia biittejä viljelevät myös muun muassa elektronisesta taustasta lähtenyt, mutta kahdeksankymmenlukulaisvaikutteiseksi muovaantunut "Your Forgiveness" ja yhtyeen vanhojen funk rock-tyylisempien kappaleiden fiiliksellä kulkeva "Dangerous Kind". Puolislovari "Justify", joka on yksi yhtyeen itsensä suurimmista suosikeista albumilta, yhdistää rauhalliset ja kevyet säkeet vahvasoundiseen kertosäkeeseen. Kappaleeseen on haettu depechemodemaista soundia. Rauhallisten säkeiden ja vahvasti rock-henkisen kertosäkeen ja riffin kontrastia esittelee myös "Ten Black Roses". Albumin balladi on viimeiseksi sijoittuva "Live Forever", joka alkaa pianoriffillä ja loppuu siihen.


title: Black Roses

text: Pauli Rantasalmi soittaa albumilla enemmän sooloja kuin yhtyeen aiemmilla albumeilla. Varsinaista pitkää sooloa ei kuulla, mutta muun muassa kappaleilla "Run To You", "Lost and Lonely", "You Got It Wrong" ja "Your Forgiveness" häneltä kuullaan taidonnäytteitä. Raskaampaan rockiin albumilla tarttuu voimakkaimmin "The Fight", joka on temponvaihteluineen yhtyeen historian nopein kappale sisältäen nopeita rumpukomppeja, mutta toisaalta myös hiljaisen ja duuriin kirjoitetun, Lauri Ylösen laulaman väliosan. Kappaleen lopussa yhtyeen soittoon yhtyy jousiorkesteri. Toinen sinfonista rockia edustava kappale albumilla on "Lost and Lonely", jota orkesteri ryydittää huomattavasti läpi kappaleen. "You Got It Wrong" edustaa The Fightin ohella Black Rosesin rokkavimpia säveliä.


title: Black Roses

text: Black Roses on teema-albumi, joka kertoo yhden henkilön tarinan rakkaudesta toiseen ihmiseen. Desmond Child antoi yhtyeelle satasivuisen kirjan elokuvan käsikirjoituksen tekemisestä, joka on tarkoitettu alan opiskelijoille, ja Black Rosesin juoni perustuu siinä esitettyyn ideaan. Ylösen mukaan albumi jakautuu orpovaiheeseen, seikkailijavaiheeseen, soturivaiheeseen ja marttyyrivaiheeseen. Yhtye sijoitti kappaleet järjestykseen juoneen ensin musiikin pohjalta ja sen jälkeen kirjoitti sanoitukset, jotka muodostavat albumille yhtenäisen tarinan. Suurimmaksi osaksi Lauri Ylösen kirjoittamiin sanoituksiin jälkensä jätti tällä kertaa myös tuottaja. Ylönen kävi tekstit läpi Childin kanssa, jotta ne olisivat mahdollisimman ymmärrettäviä. Musta ruusu liittyy vahvasti albumin juoneen ollen arvoituksellinen ja merkityksellinen esine. Albumin tematiikassa on haettua tulevaisuushenkisyyttä. Laulaja Lauri Ylösen mukaan "Black Rosesin" musiikkia voisi kuvata ilmauksella "tulevaisuuden antiikki".


title: Black Roses

text: "Black Rosesin" nimi juontaa siihen, että yhtyeen konserteilla viime vuosina lukuisat fanit olivat heittäneet lavalle mustia ruusuja. Ylösen mukaan Black Rosesin tuleminen albumin nimeksi on siis eräänlainen yhteys faneihin.


title: Black Roses

text: Albumin aloittavassa orpovaiheessa päähenkilö on jäänyt yksin. Toivoa täynnä oleva "Livin' in a World Without You" kertoo, kuinka päähenkilö pääsi eroon häntä hyväksi käyttäneestä henkilöstä. Se perustuu traagiseen maailmanuutisissa näytettyyn tapahtumaan. Ylösen mukaan kappaleen voi toisaalta ymmärtää kuitenkin perinteisenä rakkauslauluna. Toisessa kappaleessa "Ten Black Roses" käytetään kielikuvaa, jossa verrataan elämää pullossa olevaan laivaan, joka ei liiku, jollei saa tuulta purjeisiinsa. Kappaleessa päähenkilö lähettää mustia ruusuja rakastetulleen, ja on ainoa, joka tietää, että tämä rakastaa niitä.


title: Black Roses

text:
"Ghost of Love" siirtää albumin tarinan vaeltajaosastoon, jossa henkilö etsii itseään ja unelmaansa. Kappale kertoo tuskaisesti menetystä rakastetusta, kuten sen kertosäe kertoo, ""Now that you're gone / All that remains / is the ghost of love."". "Justifyn" lyriikoissa henkilö vaikuttaa edelleen pettyneeltä ja etsii itseään. Sen lyriikat pohjautuvat pitkälti Ylösen omiin kokemuksiin ja tuntemuksiin. Samoissa teemoissa liikutaan myös raidassa "Your Forgiveness", jossa nimen mukaisesti henkilö pyytää rakastetultaan anteeksiantoa. Katkeruus rakastettua kohtaan käy ilmi eritoten sen rivistä ""I didn't know you heart was cold and made of stone"". "Run to Youssa" kehotetaan rakastajaa antamaan henkilölle viimeinen suudelma ennen kuin tämä jättää hänet ja lähtee sodan polulle. Henkilö kuitenkin lupaa kappaleen nimen mukaisesti juosta takaisin rakastettunsa luo, kun hänen matkansa on ohi.
Vaeltajavaiheessa edelleen pysyttelevä "You Got It Wrong" kääntää henkilön ajatukset vihaisiksi. Hän kokee olevansa petetty ja piikittelee entistä kumppaniaan terävästi. Kertosäe sisältää kirosanan (""You got it wrong now / 'cause I don't give a ...""), joka on kuitenkin sensuroitu, mahdollisesti Parental Advisory -tarran välttämiseksi. Vaeltajavaiheen päättää "Lost and Lonely".


title: Black Roses

text: Seuraavaksi henkilö ryhtyy taistoon saavuttaakseen suuren haaveensa, jonka hän on löytänyt. Kappaleen "The Fight" opetus on Ylösen mukaan, se, ettei koskaan pidä luovuttaa vaan taistella loppuun saakka. Toisessa taistovaiheen kappaleessa "Dangerous Kind" päähenkilö syyttää vastustajaa siitä, mitä tämä on tehnyt hänelle. Levyn päättävässä "Live Foreverissä" henkilö tekee itsestään marttyyrin joutumalla luopumaan kaikesta, jonka haluaa, saadakseen vain sen mitä hän todella tarvitsee. Kappaleessa rakastavaiset uivat suihkulähteissä tähtitaivaan alla, juoksevat hautausmaan läpi, tanssivat humalassa alasti kesän loppuun saakka ja kuolevat toistensa syleihin. Kappaleen sanoitukset ovat kuin tiivistelmä Lauri Ylösen kokemista parhaista hetkistä (kuolemista lukuun ottamatta) vuosien varrelta.


title: Black Roses

text: Albumin kansikuvana oleva mustan ruusun muotoinen monoliitti on Lauri Ylösen suunnittelema . Hän suunnitteli sen alun alkaen kokoamalla sen paperinpaloista, joista otettujen valokuvien perusteella ruususta Mikko Eronen teki tietokoneella albumin kanteen päätyneen 3D-mallin. Lauri Ylönen on avartanut, että moniselitteinen ruusu toimii myös viiteen suuntaan osoittavana kompassina, viides neulansa näyttäen tuntemattomaan, mihin yhtye on menossa.


title: Black Roses

text: Kansi on yhtyeen aiempiin kansiin verrattuna varsin moderni, joskin graafisia kansia yhtyeeltä on nähty studioalbumeissa kolmasti aiemminkin, Inton, Hide from the Sunin ja Hellofatesterin (1998) kansissa. Yhtyeen internetsivuilla nähtiin 22. heinäkuuta alkaen kannen ruusu pyörivänä alun alkaen niin, että vain kukan keskusta näkyi, joskin se oli vaikea tulkita ruusun keskustaksi. Ajan kuluessa ruusu alkoi näkyä kauempaa ja se ilmestyi myös kokonaisena yhtyeen MySpace-sivustolle. Kansi julkaistiin 31. heinäkuuta vertigo.fm-sivustolla ilman tekstiä ja hieman myöhemmin cdon.com-sivustolla tekstin kera. Ruusulla on merkittävä osa koko albumissa, sillä ainakin "Livin' in a World Without Youn" videossa ruusu on tärkeässä roolissa. Vaikka yhtyeen logo on korvattu yksinkertaisella tekstillä albumin kannessa, se näkyy takakannessa kappalelistan yllä sekä kansilehtisen sisällä. Kansilehtisessä on luonnoksenomaisia piirroksia ruususta, joista osassa se liittyy tähtikarttoihin sekä muita vaikeaselkoisia piirustuksia.


title: Black Roses

text: Singlen "Livin' in a World Without You" kannessa näyttää olevan vanha kartta, jossa on kuvattu maapallo kappaleen nimeen viitaten. Reunoilla lukee latinaksi "Asia / Africa / Evropa" ja kartalla on nähtävissä myös maiden nimiä. Kartan yli piirretyistä viivoista voi muodostaa albumin kannessa näkyvän ruusun, joka sille asetetettuna osoittaa tiettyjä kohteita kartalta. Tarkemmin tutkailtuna kannesta voi löytää monia yksityiskohtia, kuten perinteistä ruusua muistuttavan kuvion.


title: Lumikurki

text: Lumikurki ("Grus leucogeranus") on äärimmäisen uhanalainen kurkilintu.


title: Lumikurki

text: Lumikurki pesii Sahan tasavallan ja Länsi-Siperian alueella. Se on pitkän matkan muuttolintu. Itäiset populaatiot talvehtivat Jangtsejoella Kiinassa, keskimmäiset Keoladeon kansallispuistossa Intiassa ja läntiset keskisessä Iranissa. Lumikurjet elävät suomailla, jossa ne syövät vesikasveja.


title: Lumikurki

text: Lumikurki on isokokoinen kurkilaji. Suurimmat koiraat voivat olla pituudeltaan 140 senttimetriä ja painaa yli 10 kilogrammaa. Aikuiset yksilöt ovat lähes kokonaan valkoisia lukuun ottamatta tummanpunaista naamiota, joka ulottuu nokasta silmän taakse. Lumikurjilla on keltainen iiris ja punertavat jalat. Nuorilla yksilöillä on höyhenkoristeinen naamio ja ruskeankeltainen tai kanelinvärinen höyhenpuku.


title: Lumikurki

text: Lajin tila on kriittinen, sillä yksilömäärän oletetaan laskevan radikaalisti lähitulevaisuudessa. Kiinassa sijaitsevat talvehtimisalueet ovat vaarassa joutua hydrologisiin muutoksiin Kolmen rotkon padon takia.


title: Vicente Sánchez

text: Vicente Martín Sánchez Bragunde (s. 7. joulukuuta 1979 Montevideo, Uruguay) on uruguaylainen jalkapalloilija, pelipaikaltaan hyökkääjä. Hän edustaa seuratasolla saksalaista Schalkea ja maajoukkuetasolla Uruguayta.


title: Vicente Sánchez

text: Uransa aikana Sánchez on edustanut myös Sud Américaa, Tacuarembó FC:tä ja Club Nacional de Football'a.


title: Vicente Sánchez

text: Sánchez valittiin Uruguayn joukkueeseen vuoden 2007 Copa Américaan.


title: Tutkaenkeli

text: Tutkaenkeli on tutka-alan operaattoreiden ammattikielenkäyttöön vakiintunut sana. Se on tutkassa havaittu kaiku, jonka aiheuttaja usein jää selvittämättä, vaikka se olisi sellaisessa paikassa, jossa sen pitäisi olla havaittavissa silminkin.


title: Tutkaenkeli

text: Tutkaenkeleitä aiheuttavat esimerkiksi lintu- ja hyönteisparvet. Kääriäisperhoset voivat varautua sähköisesti, hohtaa valoa ja näkyä tutkassa. Yksittäiset linnutkin näkyvät tutkissa. Ilmassa voi olla silmin näkymättömiä ionisoitumia tai radioaaltoja heijastavia pilviä. Ilmakehän pyörteistä ja paikallisista ilman tiheyseroista syntyy epäjatkuvuuskohtia, jotka toimivat tutkamaalin tavoin ja jopa täyttävät liikkuvan maalin kriteerit.


title: Tutkaenkeli

text: Sopivat ilmakehän inversiokerrokset saattavat aiheuttaa radioaaltojen etenemiselle edullisen, kanavoivan tutkasään, joka mahdollistaa hyvin kaukaakin tulevien kaikujen vastaanoton. Tällöin voidaan nähdä heijastus lentävästä tai maassa olevasta kohteesta, joka on tutkan normaalikantaman ulkopuolella.


title: Täältä pesee!

text: Täältä pesee! on Martti Servo & Napanderin seitsemäs pitkäsoitto, joka julkaistiin vuonna 2007.


title: Täältä pesee!

text: Kaikki kappaleet sovittanut Martti Servo & Napander.


title: Belgian suomalainen merimieskirkko

text: Belgian merimieskirkko on osa Benelux-maiden Suomalaista Merimieskirkkoa. Belgian merimieskirkko on Suomen merimieskirkko ry:hyn kuuluva merimieskirkko, jolla on Belgiassa kaksi toimipaikkaa: merimieskirkko Antwerpenissä ja Brysselissä. Näiden paikkojen lisäksi kirkolla on toimintaa myös Luxemburgissa. Antwerpenin merimieskirkko on perustettu vuonna 1905 ja vuodesta 1926 lähtien se on sijainnut nykyisellä paikallaan. Brysselin merimieskirkko taas on perustettu vasta vuonna 2000. Benelux-maiden Suomalaisen Merimieskirkon johtajana toimii Katri Oldendorff.


title: Belgian suomalainen merimieskirkko

text: Suomen merimieskirkon hallitus ilmoitti kesäkuussa 2015 että se aikoo luopua Antwerpenin kirkkorakennuksesta. Kiinteistö tarvitsisi peruskorjauksen johon merimieskirkolla ei ole varaa. Kirkko jatkaa toimintaansa kaupungissa yhteistyökumppaneiden tiloissa.


title: Belgian suomalainen merimieskirkko

text: Suomen Merimieskirkon jäsenkirkoilla ei ole itsenäistä veronkanto-oikeutta kirkollisveron muodossa. Merimieskirkot rahoittavat toimintansa vapaaehtoisilla jäsenmaksuilla, Suomen evankelisluterilaisen kirkon myöntämillä toiminta-avustuksilla sekä omilla toimintatuloillaan. Belgiassa merimieskirkon omat toimintatulot koostuvat mm. myyjäisistä (joulu, pääsiäinen), tilojen vuokraamisesta sauna- ja kokouskäyttöön, kahvilatoiminnasta, majoituksesta sekä Suomi-aiheisten elintarvikkeiden ja tavaroiden myynnistä. Toimintaa on mahdollista tukea tukijäseneksi liittymällä.


title: Belgian suomalainen merimieskirkko

text: Brysselin merimieskirkon suomenkielinen messu pidetään kuukauden ensimmäisenä ja kolmantena sunnuntaina Ylösnousemuksen kappelissa (Rue van Maerlant 22-24, 1040 Bryssel). Luxemburgissa jumalanpalvelus suomeksi pidetään viidesti vuodessa.


title: Pakinainen

text: Pakinainen on entisen Rymättylän kunnan, nykyisen Naantalin kaupungin lounaisosissa sijaitseva saari. Pääsaaren lisäksi Pakinaisten kylään kuuluvat muun muassa Kenkämaan, Korvenmaan, Pyytin, Pähkinäisten ja Vähä-Kaidan saaret sekä lukuisia pienempiä saaria ja kareja. Pakinaisten saaren pinta-ala on 5,88 neliökilometriä ja suurin pituus viisi kilometriä. Saaren itäosa on nimeltään Harkinmaa. Keskellä saarta on noin neljän hehtaarin kokoinen umpeenkasvava Pakinaistenjärvi.


title: Pakinainen

text: Saarella asui vuonna 2009 17 vakituista asukasta ja vapaa-ajan asuntoja saarella oli 55, pois lukien vapaa-ajan asunnot, joissa asutaan pysyvästi. Saarelle ei ole kiinteää tieyhteyttä Pakinaisiin liikennöi yhteysalus M/S Isla Otavan Haapalasta.


title: Pakinainen

text: Saaren koilisosassa sijaitsevassa Hautaniemen tammikossa kasvaa satoja tammia luonnontilaisessa jalopuumetsässä.


title: Pakinainen

text: Pakinaisissa on ollut asutusta satoja vuosia. Pakinaisten kartano oli aikoinaan suuri ja vaikutusvaltainen. Kartanon mailla oli runsaasti torppia ja kalastajia. Ruotujakolaitokseen kuuluneista saarelaisista tuli tavallisesti venemiehiä, joskin rakuunoitakin tavataan.


title: Pakinainen

text: Suomen käymään toiseen maailmansotaan liittynyt Moskovan rauhansopimus pakotti ihmisiä muuttamaan pois Suomenlahden ulkosaarilta niiden tultua luovutetuksi Neuvostoliitolle maaliskuussa 1940. Rymättylään muutti kymmeniä perheitä, joista kymmenen perhettä Koivistosta osti Pakinaisten saaren. Evakkoon saapuneet ihmiset hankkivat elantonsa kalastamalla. Sodan päätyttyä suurin osa evakoista muutti lähemmäs kotiseutujaan ja vain pieni osa heistä jäi asumaan sijoituspaikalleen.


Yhdistyneiden kansakuntien ympäristöohjelma (UNEP, ) on YK:n ohjelma, joka keskittyy ihmisten asuin- ja elinympäristöön liittyvien ongelmien tutkimiseen, alan kansainvälisen yhteistyön kehittämiseen sekä maapallon kestävään kehitykseen. Se perustettiin vuonna 1972 YK:n erityiselimeksi ja sillä on kuusi alueellista konttoria sekä lukuisa määrä maakohtaisia konttoreita. Sen pääkonttori sijaitsee Nairobissa Keniassa. UNEP julkaisee vuosittain Maailman ympäristön tila -raportin.


title: Yhdistyneiden kansakuntien ympäristöohjelma

text: Internet-sivuillaan UNEP kertoo tavoitteekseen "[t]arjota johtajuutta ja kannustaa yhteistyökumppaneita huolehtimaan ympäristöstä toimimalla inspiraationa, tiedottamalla sekä auttamalla kansakuntia ja kansoja parantamaan elämänlaatuaan vaarantamatta tulevia sukupolvia."


text: Hallintokulut saadaan YK:n yleisbudjetista. Ohjelmat rahoitetaan vapaaehtoisilla lahjoituksilla.


text: UNEP:n toimitusjohtajana on toiminut 15. kesäkuuta 2006 alkaen saksalainen ympäristöpolitiikan asiantuntija Achim Steiner. Ennen häntä virassa ovat toimineet:


title: Finlay

text: Finlay voi tarkoittaa seuraavia:


title: 10 000 Hz Legend

text: 10,000Hz Legend on ranskalaisen Air-yhtyeen kolmas studioalbumi, joka julkaistiin 2001. Albumilta on julkaistu singlet "How Does It Make You Feel?", "Radio #1" ja "Don't Be Light".


title: Pähkinäinen

text: Pähkinäinen on Turun kaupungin ja Metsähallituksen omistama saari nykyisen Naantalin kaupungin alueella, entisen Rymättylän kunnan Pakinaisten kylässä. Saaren pinta-ala on noin 175 hehtaaria. Maankohoamisen seurauksena Pähkinäisestä on maayhteys myös Kenkämaahan ja Koissaareen. Näiden kolmen saaren, jotka nyt ovat yhtä saarta, pinta-ala on 282 hehtaaria. Saarissa asui vuonna 2009 kaksi vakituista asukasta ja vapaa-ajan asuntoja saarilla oli kolme, pois lukien vapaa-ajan asunnot, joissa asutaan pysyvästi. Saarelle ei ole kiinteää tieyhteyttä Pähkinäisiin liikennöi yhteysalus M/S Kaita Otavan Haapalasta.


title: Pähkinäinen

text: Pähkinäisten vanha laidunsaari on noin puoliksi luonnonsuojelualuetta ja se on merkittävä uhanalaisen lajiston suojelun kannalta. Noin 50 hehtaarin laajuinen ja Turun kaupungin omistama luonnonsuojelualue saaren itäpäässä rauhoitettiin luonnonsuojelulailla vuonna 1988. Lähes koko Pähkinäisten saari kuuluu laajempaan Pakinaisten saaristo natura 2000 kokonaisuuteen.


title: Pähkinäinen

text: Saaren itäpuoli on kallioista karua kalliomännikköä, mutta kalliojyrkänteiden välisissä laaksoissa kasvaa reheviä pähkinälehtoja sekä tammia. Kallionaluslehdoissa tavataan muun muassa mustakonnanmarja, hammasjuuri, tuoksumatara ja metsäomenapuu. Saaren läntiset osat ovat tasaisempia ja siellä sijaitsee edustava flada sekä kosteapohjaisia rantaniittyjä ja kuivaa kangasta. Niityt olivat aiemmin laidunnuksen piirissä, mutta alkoivat kasvamaan umpeen ilman hoitotoimia. Tämän johdosta Metsähallitus aloitti saarella lampaiden laidunnuksen. Saarella on myös vahva kauris- ja hirvikanta jotka hidastavat avomaiden sulkeutumista ja puiden taimettumista. Niityillä on etenkin suuri merkitys hyönteislajiston kannalta. Pähkinäisten saari on yksi pikkuapollon tärkeimmistä elinalueista Suomessa. Pähkinäisten linnusto koostuu ulkosaariston, karujen kalliomänniköiden ja lehtometsien lajeista. Pääsaaren ympärillä olevilla luodoilla pesii runsaasti haahkoja, lapintiiroja ja useita lokkilajeja. Lehdoissa viihty satakieli, kultarinta, mustapääkerttu, sekä harvalukuinen pähkinähakki. Havumetsien lajistoa edustavat muun muassa teeri, hömötiainen ja töyhtötiainen.


title: Pähkinäinen

text: Pähkinäinen oli Suomen Hippoksen omistuksessa vuosikymmeniä. Kesällä saaressa laidunnettiin orihevosia.


title: Pähkinäinen

text: Saari on Turun kaupungin ulkoilusaari. Turun kaupunki omistaa itäisen puoliskon saaresta. Siellä on 1923 rakennettu talo, jonka yläkerrassa on majoitustiloja. Alueella on myös sauna, kesäkahvila ja uimaranta, sekä usean kilometrin mittainen luontopolku. Saaren vierasvenesatama sijaitsee suojaisessa lahdenpoukamassa.


title: Valensolen ufotapaus

text: Valensolen ufotapaus tapahtui 1. heinäkuuta 1965 ennen klo 06.00 Valensolessa Kaakkois-Ranskassa.


title: Valensolen ufotapaus

text: Maanviljelijä Maurice Masse näki laventelipellollaan 80 metrin päässä oudon laitteen, jonka lähellä oli kaksi pojan kokoista hahmoa. Kun Masse lähestyi humanoideja, ne huomasivat hänet ja jähmettivät hänet lyijykynän tapaisella laitteella. Olennoilla oli suuret päät ja suuret silmät, ja ne olivat hiuksettomia. Masse kuuli epäselvää ääntelyä keskiruumiin kohdalta. Olennot menivät vikkelästi laitteeseensa liukuoven kautta. Lentolaitteen jalat alkoivat pyöriä, ja sen keskitappi irtosi maasta. Tässä vaiheessa laite toimi äänettömästi. Ufon noustessa lopulta pois kuului viheltävä ääni. Masse pysyi vielä jonkin aikaa lamaantuneena.


title: Valensolen ufotapaus

text: Massea ahdistelivat tapauksen jälkeen lehtimiehet, santarmit ynnä muut, ja hän katui, että oli kertonut koko tapauksesta. Laskeutumispaikalta löytyi 1,2 metrin läpimittainen, ympyränmuotoinen laventeliton alue, jossa oli 18 cm:n läpimittainen ja 40 cm syvä kolo, ja sen ympärillä ristimäinen painauma.


title: Valensolen ufotapaus

text: Laventeli ei kasvanut pellossa moneen vuoteen. Masse oli havainnon tekoaikaan paikallisen notaarin mukaan tasapainoinen, perheellinen 41-vuotias maanviljelijä, joka omisti menestyvän laventelitislaamon Valensolessa.


title: Valensolen ufotapaus

text: Kun ranskalainen ufotutkija Aimé Michel näytti Socorron ufotapauksen pohjalta rakennettua mallia Masselle, tämä luuli, että joku oli valokuvannut hänen näkemänsä kohteen.


title: Himeji

text: Himeji () on kaupunki Hyōgon prefektuurissa Kansain alueella Japanissa. Siellä on 534 599 asukasta (vuonna 2014) ja sen pinta-ala on 534,44 km². Sen tunnetuin nähtävyys ja maamerkki on Himejin linna, joka kuuluu Unescon maailmanperintöluetteloon. Himejistä tuli kaupunki 1. huhtikuuta 1889.


title: Himeji

text: Himeji on nimitetty yhdeksi Japanin ydinkaupungeista.


title: Hamamatsu

text: Hamamatsu () on Japanin kaupunki Honshūn saarella Chūbun tai Tōkain alueella Shizuokan prefektuurissa. Se sijaitsee prefektuurin länsiosassa Tyynenmeren rannikolla Shizuokan länsi- ja Nagoyan kaakkoispuolella. Kaupungissa on 806 407 asukasta (vuonna 2017) ja sen pinta-ala on 1 558,06 neliökilometriä. Hamamatsu on nimitetty yhdeksi Japanin virallisista suurkaupungeista.


title: Hamamatsu

text: Hamamatsu sai kaupunkioikeudet 1. heinäkuuta 1911. Se laajeni huomattavasti 1. heinäkuuta 2005, kun sen osaksi liitettiin 11 läheistä kaupunkia. Hamamatsu on tärkeä kauppakeskus ja liikenneristeys, jossa on muun muassa moottoripyörä-, tekstiili- ja kemianteollisuutta.


title: Hamamatsu

text: Hamamatsu jakautuu seitsemään suuralueeseen. Niistä asukasluvultaan suurin on Naka-ku, pinta-alaltaan vuorostaan Tenryū-ku.


title: Odilon Redon

text: Odilon Redon (22. huhtikuuta 1840, Bordeaux, Ranska – 6. heinäkuuta 1916) oli ranskalainen symbolistinen taiteilija ja painaja.


title: Otava (saari)

text: Otavan saari sijaitsee Saaristomeren sisäosassa Naantalin edustalla. Saaren pinta-ala on 105 km² ja se on Suomen merialueen 5. suurin saari. Saari kuuluu nykyään kokonaan Naantalin kaupunkiin. Aiemmin se oli jakautuneena Rymättylän ja Merimaskun kesken, suurin osa saaresta kuului Rymättylään.


title: Otava (saari)

text: Otavasta on maantieyhteys Särkänsalmen sillan kautta Naantaliin ja Kirkonsalmen sillan kautta Maskuun ja Velkualle. Etelässä pääsee kahden sillan kautta Nimettömän ja Airismaan saarille sekä Hämmärönsalmen lossille.


title: Otava (saari)

text: Rymättylän keskiaikainen kirkko on Otavan saaren keskellä ja Merimaskun puukirkko saaren pohjoisosassa. Saari on ollut asuttuna kauan, ehkä jo kivikaudelta saakka.


title: Otava (saari)

text: Otavan maaperä on kallioista ja luonto pääosin karua. Viljavat maat on muokattu pelloiksi jo satoja vuosia sitten. Merimaskun ja Rymättylän entisellä rajalla kohoaa laakea Villivuori 59,7 metrin korkeuteen ja siellä on maakunnallisesti arvokas Villivuoren luonnonsuojelualue.


title: Otava (saari)

text: Otavalla on noin 15 järveä (pohjoisesta lukien): Köylijärvi, Taattistenjärvi, Leikkistenjärvi, Leiklahdenjärvi, Paskaperänjärvi, Ylttistenjärvi, Vilujärvi, Kuralanjärvi, Tiskari, Riiaistenjärvi, Paskalahti, Taka-Paskalahti, Kirkkojärvi, Riittiönjärvi sekä umpeenkasvava Lyhtyjärvi.


title: Otava (saari)

text: Luonnonmaan ja Otavan välillä on Kotkanaukolla ilmajohtolinja, jonka sähköverkkoyhtiö Caruna aikoo korvata uudella 540 metrisellä 20 kilovoltin sähkökaapelilla, joka sijoitetaan merenpohjaan Särkänsalmen sillan eteläpuolelle. Samalla paikalla on myös teleoperaattori DNA:n merikaapeli. Ilmajohtolinja puretaan merikaapelin valmistuttua.


title: Mati Klarwein

text: Mati Klarwein (9. huhtikuuta 1932 – 7. maaliskuuta 2002) oli saksalainen psykedeelinen taiteilija, joka tunnetaan parhaiten levyjen kansiksi päätyneistä töistään (muun muassa Santanan "Abraxas"-albumi ja Miles Davisin "Bitches Brew"). Tunnetuimmat teoksensa hän valmisti 1960- ja 1970-luvuilla; töissä näkyy surrealismin vaikutus.


title: Matti Mikkola (taidemaalari)

text: Matti Mikkola (s. 23. lokakuuta 1930 Kangasala) on oululainen taidemaalari.


title: Matti Mikkola (taidemaalari)

text: Mikkola sai taidekoulutuksensa Suomen kuvataideakatemiassa Helsingissä vuosina 1954–58. Hänen debyyttinäyttelynsä pidettiin Oulussa vuonna 1954.


title: Matti Mikkola (taidemaalari)

text: Opetustyössä Mikkola on toiminut Oulun yliopiston arkkitehtiosastolla vuodesta 1971. Hän on myös vetänyt useita taidekursseja Pohjois-Suomessa.


title: Matti Mikkola (taidemaalari)

text: Matti Mikkola on ollut naimisissa kulttuuritoimittaja Kaisu Mikkolan kanssa vuodesta 1962.


title: Alex Grey

text: Alex Grey (s. 29. marraskuuta 1953 Columbus, Ohio, Yhdysvallat) on amerikkalainen psykedeeliseen ja visionaariseen taiteeseen erikoistunut taiteilija, joka on luonut myös spirituaalisesti vaikuttuneen taidefilosofian. Grey on vajrayanan harjoittaja.


title: Alex Grey

text: Alex Greyn taide koostuu maalausten ohella performansseista, prosessitaiteesta ja installaatioista. Greyn maalauksia voisi kuvailla henkisen, visionaarisen ja postmodernin taiteen yhdistelmiksi. Hänet tunnetaan hohtavia anatomisia ihmiskehoja kuvaavista maalauksista ja röntgenkuvamaisista kuvista. Hän kuvaa kehojen sisäistä anatomiaa yksityiskohtaisesti. Monissa maalauksissa on kuvattu luurankoa, hermostoa, imusuonistoa ja verenkiertoa tarkasti. Hahmot esitetään esimerkiksi rukoilemassa, suutelemassa, yhdynnässä tai raskaana. Aiheina ovat myös syntymä ja kuolema. Teoksissa on mukana uskonnollista symboliikkaa, kuten auroja, chakroja ja geometrisia kuvioita.


title: Alex Grey

text: Alex Greyn teoksia on käytetty monien levyjen kansissa, kuten Nirvanan "In Uterossa", Toolin, Beastie Boysin "Ill Communication"in sisäsivuilla ja David Byrnen "The Visible Man"-livealbumin kannessa.


title: Kumamoto

text: Kumamoto () on Kumamoton prefektuurin pääkaupunki Kyūshūn saarella Japanissa. Se sijaitsee prefektuurin pohjoisosassa Tyynenmeren rannalla. Kaupungin pinta-ala on 389,54 neliökilometriä ja siellä on 739 527 asukasta (vuonna 2014). Kumamoto on merkittävä kauppa-, kulttuuri- ja koulutuskeskus yliopistoineen. Se on valittu yhdeksi Japanin virallisista suurkaupungeista.


title: Kumamoto

text: Kumamoton kaupunki perustettiin 1. huhtikuuta 1889.


title: Kumamoto

text: Kumamoto jakautuu viiteen suuralueeseen. Niistä asukasluvultaan suurin on Higashi-ku, pinta-alaltaan vuorostaan Kita-ku. Kaupungin ydinalueen muodostaa Chūō-ku.


title: Kulho (saari)

text: Kulho on saari Turun kaupungissa Satavan kaupunginosassa. Saari kuului Kakskerran kuntaan ennen koko kunnan liittämistä osaksi Turkua vuonna 1968.


title: Kulho (saari)

text: Saaren pinta-ala on noin 2 km², josta peltoa noin 60 hehtaaria. Turun kaupunki omistaa pääosan saaresta. Keskiosan ruovikoitunut merenlahti on luonnonsuojelualue (pinta-ala 21 hehtaaria), samoin itäosan Linnavuori (4 hehtaaria). Kulhossa on vain muutama vakituinen asukas. Sekä saaren itä- että länsipäässä on useita kesäasuntoja.


title: Kulho (saari)

text: Saaressa sijaitsi poikakoti 1925–1968. Poikakodissa asui 34 poikaa, jotka saivat kansakouluopetusta sekä opetusta erilaisissa maatalous- ja rakennusammateissa. Pojat tekivät työtä muun muassa hoitamalla karjaa sekä tekemällä pelto- ja rakennustöitä. Poikakodilla oli kovan ja ankaran paikan maine Turun nuorison keskuudessa. Poikakodin toiminta siirrettiin Lausteen perhekuntoutuskeskukseen. Kaupunki myi poikakodin rapistuneet rakennukset muutamia vuosia sitten ja ne ovat nyt kunnostuksen alla.


title: Kulho (saari)

text: Dome Karukoski ohjasi Kulhossa heinäkuussa 2007 Leena Landerin romaaniin perustuvaa elokuvaa "Tummien perhosten koti".


title: Live...In the Raw

text: Live...In the Raw on yhdysvaltalaisen heavy metal -yhtye W.A.S.P.:in vuonna 1987 julkaistu ensimmäinen live-albumi, kaikista albumeista neljäs.


title: Live...In the Raw

text: Albumi nousi Suomen virallisen listan sijalle 30.


title: Atte Kalajoki

text: Atte Bernhard Carolus Kalajoki (24. heinäkuuta 1914 Oulu – 16. syyskuuta 2004 Oulu), vuoteen 1934 asti "Calamnius", oli oululainen yliopiston apulaissihteeri, opettaja, journalisti, kirjailija, kotiseutumies ja kamarineuvos. Kalajoen vanhemmat olivat kirjailija Ilmari Kiannon vanhempi veli maanmittausinsinööri Wäinö Calamnius ja tämän 2. puoliso sairaanhoitaja Helny Sigrid Maria Aejmelaeus.


title: Atte Kalajoki

text: Kalajoki syntyi Oulussa 1914, jossa myös kirjoitti ylioppilaaksi 1934 ja suoritti pääosan elämäntyöstään. Filosofian kandidaatiksi hän valmistui 1944 Helsingin yliopistosta. Kamarineuvoksen nimen ja arvon hän sai 1977. Vuonna 1983 hänet promovoitiin Oulun yliopiston kunniatohtoriksi.


title: Atte Kalajoki

text: Kalajoki oli nuoruudessaan lehtimiehenä (Kaiku-lehti) ja myöhemmin opettajana ja Oulun yliopiston apulaissihteerinä. Hänet tunnettiin monien eri kulttuuriyhteisöjen aktiivisena jäsenenä ja kotiseutuihmisenä.


title: Atte Kalajoki

text: Kalajoki oli vuonna 1945 perustamassa kulttuurilehti Kaltiota, jonka päätoimittaja hän oli vuodesta 1945 vuoteen 1963. Lehden talousvastaavana hän toimi vuoteen 1987 asti. Kirjojen ja kirjasten ohella hän julkaisi suuren määrä tekstejä artikkeleina, pakinoina ja muina kirjoituksina.


title: Atte Kalajoki

text: Oulun kaupunginkirjasto on digitoinut noin 1700 Atte Kalajoen pääosin Oulu-lehteen nimimerkillä Panu kirjoittamaa pakinaa. Digitoidut pakinat löytyvät ARTO-artikkeliviitetietokannasta.


title: Kulho (täsmennyssivu)

text: Kulho voi tarkoittaa seuraavia asioita


title: Reykjanes

text: Reykjanes (tai Reykjanesskagi) on niemimaa Lounais-Islannissa lähellä pääkaupunkia Reykjavíkia. Niemimaan pituus on 50 kilometriä ja leveys viisi kilometriä. Niemimaalla on kolmisenkymmentä suurehkoa tulivuorta. Niemimaalla sijaitsevat kalastuskaupungit Grindavík ja Njarðvík sekä Keflavíkin kaupunki, jossa sijaitsee Keflavíkin kansainvälinen lentoasema, Islannin suurin lentoasema.


title: Sacred Heart

text: Sacred Heart on Dion vuonna 1985 julkaisema kolmas albumi. Albumin tunnetuimmat kappaleet ovat "Rock'n'roll children" , "Sacred Heart" ja "Hungry for Heaven". Albumi oli Dion viimeinen alkuperäiskokoonpanon kanssa Vivian Campbellin lähdettyä yhtyeestä samana vuonna.


title: Andrea Vagn Jensen

text: Andrea Vagn Jensen (s. 22. elokuuta 1965 Odderissa) on tanskalainen näyttelijä.


title: Robert Jay Lifton

text: Robert Jay Lifton (s. 16. toukokuuta 1926) on yhdysvaltalainen psykiatri ja tietokirjailija. Sodan ja poliittisen väkivallan vaikutuksia tutkinut Lifton tunnetaan muun muassa myyttisen manipulaation käsitteen isänä.


title: Keflavík

text: Keflavík on kaupunki ja entinen kunta Reykjanesin niemimaalla Islannin lounaisrannikolla. Se sijaitsee 45 kilometriä Reykjavíkista lounaaseen ja nykyisin osa Reykjanesbærin kuntaa.


title: Keflavík

text: Keflavíkissä sijaitsee Keflavíkin kansainvälinen lentoasema, joka on Islannin suurin ja tärkein lentoasema. Lentoasema on myös tärkeä Atlantin lentoliikenteen välilaskupaikka ja siellä oli vuodesta 1951 vuoteen 2006 Naton tukikohta.


title: Keflavík

text: Keflavík on myös kalastussatama, jossa on kalanjalostusteollisuutta. Rahtisatamaan mahtuvat 150 metriä pitkät alukset, joiden syväys on enintään 14 metriä. Pienempi satama on tarkoitettu huvi- ja kalastusaluksille.


title: Keflavík

text: Keflavík on perustettu 1500-luvulla. Vuonna 1994 Keflavík ja naapurikunnat, Njarðvík ja Hafni, liittyivät yhteen Reykjanesbærin kunnaksi. Vuonna 2011 Keflavíkissa ja Njarðvíkissa oli yhteensä vajaat 14 000 asukasta.


title: Dream Evil (albumi)

text:
Dream Evil on Dion neljäs studioalbumi vuodelta 1987. Albumilla soitti ensimmäistä kertaa uusi kitaristi Craig
Goldy.


title: Diamonds: The Best of Dio

text: Diamonds: The Best of Dio on heavy metal -yhtye Dion vuonna 1992 julkaisema kokoelma-albumi.


title: Lock Up the Wolves

text:
Lock Up the Wolves on Dion albumi vuodelta 1990. Albumilla esiintyi ensi kertaa uusi kosketinsoittaja
Jens Johansson sekä uusi, tuolloin vasta 18-vuotias kitaristi Rowan Robertson.


title: Mervi Takatalo

text: Mervi Takatalo (s. 1. syyskuuta 1981 Forssa) on suomalainen näyttelijä.